c: text/html

text:
Shining Family Ministries yateguye Yubile yo kwishimira iterambere ry’amadini n’amatorero nyuma ya Jenoside
, 1 week ago
SHINING FAMILY MINISTRIES babinyujije muri Porogaramu yitwa UMURAGE MUSHYA INITIATIVE bateguye ibirori bikomeye byo kwizihiza iterambere amatorero n’amadini amaze kugeraho nyuma y’imyaka 25 Jenoside yakorewe abatutsi mu 1994 ihagaritswe.
Ni ibirori bikomeye byiswe "Rabagirana Rwanda" abanyamadini n’amatorero atandukanye, abayobozi bo mu nzego za Leta, n’abanyarwanda muri rusange.
Uyu munsi wo kwizihiza yubire y’imyaka 25 idini n’itorero bya nyuma ya Jenocide yakorewe abatutsi muri 1994 uteguwe mu ntego zo Gushima Imana urugendo ikoranye n’Abanyarwanda kuva 1994 kugeza 2019, hashimirwa abagize uruhare mu kubohora u RWanda rukaba rumaze kwiyubaka mu buryo bufatika.
IYOBOKAMANA yagiranye ikiganiro n’Abayobozi Bakuru b’umuryango SHINING FAMILY MINISTRIES badutangariza byinshi kuri iyi gahunda iri gutegurwa.
IYOBOKAMANA: Mwatangira mutwibwira?
SEBANANI Christophe: Nitwa Pastori SEBANANI Christophe nkaba Umuyobozi mukuru w’umuryango SHINING FAMILY MINISTRIES
RURANGWA Denis: Nitwa RURANGWA Denis nkaba mpagarariye gahunda (Program) UMURAGE MUSHYA INITIATIVE, imwe muri gahunda z’Umuryango SHINING FAMILY MINISTRIES.
IYOBOKAMANA: Nk’umuryango watangijwe na Young Generation mumaze igihe kigera ku mwaka mwaratangarije Abanyarwanda igikorwa cya yubile y’imyaka 25 y’Itorero rya Gikristo mu Rwanda, mwadusobanurira mu magambo make uko icyo gitekerezo cyabajemo?
SEBANANI Christophe: Murabizi ko igihugu cyacu cyabayemo Jenoside yakorewe Abatutsi mu mwaka 1994, iyo Jenoside iba mu gihugu cyari gifite abaturage bacyo hafi ya bose ari abakristo (96%), byaragoranye kwiyumvisha uburyo igihugu gifite abaturage bafite imyizerere n’imyemerere nk’iyo cyabamo Jenoside.
Pastori SEBANANI Christophe hamwe na Rurangwa Denis bateguye isaburu y’imyaka 25 idini n’itorero bimaze nyuma ya Jenoside
Iki kibazo ni nacyo cyateye Abayobozi bacu bakuru b’Umuryango wa Gikirisitu mu Rwanda wicara iminsi 3 kuva tariki 8-11 Kamena 2014 mu Karere ka Musanze bashakira hamwe impamvu zateye ayo mahano angana atyo mu gihugu gifite Abakristu bangana gutyo.
Umwe mu myanzuro yavuye muri uwo mwiherero bemeranijwe ko batigeze bahindurira Abanyarwanda kuba aba Kristu ahubwo babahinduriye kuba abayoboke babo birangira babaye abakirisitu ku izina gusa.
Mu magambo make ni ukuvuga ko kuva ubukristo bwagera mu Rwanda mu mwaka wa 1900 kugeza 1994, hafi imyaka 100 nta butumwa IYOBOKAMANA bwa Yesu kristo buhindura abantu kuba abana b’Imana bwigeze bwigishwa ari yo mpamvu amahano nka Jenoside yashobotse ndetse kugeza na n’ubu tukaba tukibona ibibazo bikomeye bikomoka ku myemerere.
IYOBOKAMANA: Ese kuba abayobozi banyu barakoze iriya Declaration mwabifashe mute?
RURANGWA Denis: Mu byukuri iki gikorwa cyakozwe n’abayobozi bakuru b’amatorero n’amadini ya Gikristo ni icy’ingenzi cyane kuko cyatumye umuryango Nyarwanda ubohoka ubasha gusobanukirwa ko ibyo bari barigishijwe banayobotse atari ukuri kuko abakristo b’ukuri badashobora gukora Jenoside ari nacyo cyaduteye gukanguka kugira ngo tutazongera kugwa mu ruzi turwita ikiziba.
IYOBOKAMANA: Ngaho mukomeze mutubwire icyabateye gutegura Yubile?
SEBANANI Christophe: Mu ngamba ya 8 batangaje ko urubyiruko ruhabwa uburenganzira mu buyobozi kugira ngo bagire uruhare mu kugena icyerekezo kibabereye.
Twebwe rero nk’abashibutse mu mateka ya Jenoside kandi tubarizwa mu muryango wa Gikristo dushingiye kuri iyi myanzuro y’Abakuru twakomeje gushakisha uburyo twasohoka mu ngaruka twasigiwe n’ayo mateka tukubaka igihugu cyiza kizira amacakubiri gishingiye ku ijambo ry’Imana.
Muri urwo rugendo rutoroshye rwo kuva iyi myanzuro yafatwa twafashe mo umwanya ukomeye wo kwiga, gukora ubushakashatsi kubyo twemera n’ibyo twizera nk’uko n’ingamba ya 6 abo bayobozi bafashe ibisaba kugira ngo harandurwe burundu ibibazo bikomoka mu myemerere.
IYOBOKAMANA :Muri ubwo bushakashatsi mwakoze mwasanze impamvu ari iyihe?
RURANGWA Denis: Imwe mu mpamvu nyamukuru zateye aya macakubiri twasanze ishingiye ku myemerere n’imyizerere y’abanyarwanda irimo ibibazo bikomeye bigomba gushakirwa umuti mu maguru mashya ku buryo ababyiruka batazayimukana mu yindi myaka 25 iri imbere.
IYOBOKAMANA: Muri Yubile muri gutegura umuti w’ibyo bibazo ni uwuhe?
SEBANANI Christophe: Mu rwego rwo gutanga igisubizo kirambye, Umuryango SHINING FAMILY MINISTRIES wateguye gahunda yagutse kandi irambye yiswe UMURAGE MUSHYA INITIATIVE ari naho yateguriye icyo gikorwa cya yubile mu bufatanye n’abagize umuryango Gikristo mu Rwanda.
Muri iyi gahunda turifuza gusobanurira ababyiruka ndetse n’Abanyarwanda muri rusange mu buryo burambuye intandaro y’ibyo bibazo tumaze igihe turwana nabyo, ingaruka zabyo ndetse n’umuti wabyo wa burundu.
IYOBOKAMANA: Mwasobanurira muri make UMURAGE MUSHYA INITIATIVE icyo igamije?
RURANGWA Denis: Iyi gahunda y’umurage mushya yubakiye ku nkingi 7 zirimo ibikorwa byo mu myaka 25 iri imbere no kurenzaho tuzagenda tubasobanurira muri gahunda ziri imbere.
IYOBOKAMANA: Imyiteguro y’iki gikorwa cya Yubile muyigeze he?
SEBANANI Christophe: Imyiteguro y’iyi yubile irarimbanije kuko hashize hafi umwaka wose tuyitegura. Ubu amadini yose n’amatorero ya Gikristo, imiryango ya Gikristo, inzego za Leta zibishinzwe ndetse n’abikorera ku giti cyabo, kuva mu kwezi kwa 11 kwa 2018 barabimenyeshejwe, barabyishimira, hategerejwe umunsi nyirizina wa yubile.
IYOBOKAMANA: Ibikorwa by’ingenzi muri yubile muri gutegura ni ibihe?
RURANGWA Denis: Kubera ko iyi yubile ishingiye ku kureba ibyagezweho mu myaka 25 ishize n’icyerekezo cy’imyaka 25 iri imbere, ibikorwa bya Yubile bikubiye mu bice bitatu:
Gushima Imana urugendo ikoranye n’Abanyarwanda kuva 1994 kugeza 2019.
Gushimira ku mugaragaro abantu bose bagize uruhare rukomeye mu kubaka u Rwanda dufite uyu munsi.
IYOBOKAMANA: Iki gikorwa mwagiteguye ku yahe matariki?
RURANGWA Denis: Iyi yubile twateganije ko izaba ku itariki ya 1 Nzeli 2019.
IYOBOKAMANA : Iki gikorwa cya Yubile kizaba gifite iyihe nsanganyamatsiko?
SEBANANI Christophe: Iyi yubile ifite insanganyamatsiko igira iti “RABAGIRANA RWANDA”, ikaba ishingiye mu ijambo ry’Imana (yesaya 60:1-3)
IYOBOKAMANA : Ni irihe jambo risoza mwabwira abanyarwanda?
SEBANANI Christophe: Ikintu twabwira Abanyarwanda ni uko iki ari igikorwa gikomeye mu mateka y’Itorero rya Gikristo mu Rwanda kuko niba urubyiruko rufashe iya mbere rugategura igikorwa nk’iki gikomeye ariko cyane cyane ruri gushakira itorero n’igihugu muri rusange ibisubizo by’ejo hazaza ni umugisha ukomeye, bityo tukaba duhamagarira abanyarwanda bose aho bari hose ndetse n’inshuti z’ u Rwanda kwitabira iki gikorwa kugira ngo twubake u Rwanda rurabagirana kuko ni wo murage Uwiteka yaduhaye.
IYOBOKAMANA: RURANGWA wowe hari icyo wakongeraho?
RURANGWA Denis: Iyi ni yo ntangiriro y’ububyutse Abanyarwanda bamaze igihe kitari gito bategereje.
Pastor Christophe umuyobozi wa SHINING FAMILY MINISTRIES
Rurangwa Denis umuyobozi wa Porogaramu UMURAGE MUSHYA INITIATIVE
REBA IKIGANIRO CYOSE TWAGIRANYE N’ABA BAHUNZABIKORWA BYO KWIZIHIZA YUBILE Y’IMYAKA 25 Y’ITORERO N’IDINI BYA NYUMA YA JENOCIDE YAKOREWE ABATUTSI MURI 1994:

robotstxt: allowed

filter: keep


text:
Ibi yabigarutseho mu nteko rusange y’Umujyi wa Kigali yabaye kuri uyu wa Gatatu, yibanze cyane ku gishushanyo mbonera kivuguruye cy’Umujyi wa Kigali n’uburyo bw’imiturire.
Imibare igaragaza ko umujyi wa Kigali ufite abaturage basaga miliyoni 1.6. Mu 2050, biteganyijwe ko Kigali izaba ituwe n’abantu bagera kuri miliyoni enye.
Umujyi wa Kigali usigaranye kilometero kare 122 z’ubutaka bwemerewe guturwa ho. Ibi bigaragaza ko abantu bakomeje kubaka amazu yo hasi nk’uko byari bimenyerewe, ubutaka bwo gutura ho bwarangira mu mwaka wa 2024.
Minisitiri Shyaka yavuze ko mu myubakire yo mu mujyi wa Kigali, hakwiriye kwitabwa ku gishushanyo mbonera kugira ngo ubutaka bukoreshwe uko bikwiriye.
Yavuze ko abayobozi b’inzego z’ibanze baka ruswa bakareka abaturage bakubaka akajagari, batazihanganirwa kuko ari bimwe mu byangisha abaturage ubuyobozi.
Yagize ati “Ntabwo umurwa mukuru w’u Rwanda ukwiye kurangwamo akajagari kandi iyo kadaturutse mu bayobozi gaturuka mu bakozi . Ugasanga umuyobozi runaka wo ku rwego rwo hasi n’umuturage babyumvikanuye ho agafata akantu,umuturage akubaka ibintu bipfuye, hashira ukwezi bya bintu bikarenga akagari, umuturage tukamusenyera, na wa wundi wariye ruswa tukamugumana.”
Minisitiri Shyaka yongeye ho ko bitazakomeza kurangirira mu gusenyera abaturage bubatse mu buryo budasobanutse gusa, ahubwo ko hazajya hagira ababazwa impamvu izo nzu zazamuwe bazireba ntibagire icyo babikora ho.
Abaturage bitabiriye iyi nteko rusange, bavuze ko igishushanyo mbonera gishya bakiyumvamo kuko kitazasaba abaturage badafite ubushobozi buhambaye kuva mu mujyi ahubwo ko gifite uburyo abantu bose bazaguma kuba mu mujyi.
Théodore Ntarindwa, umuturage wo mu murenge wa Rwezamenyo, akarere ka Nyarugenge yabwiye igihe ko iki gishushanyo bagifata nk’icyabo kuko kibarengera uko babyifuzaga ku kigero kiri hejuru ya 95%.
Yagize ati “Mbere ntabwo bari bakusanyije ibitekerezo by’abaturage, byari nk’ikintu bavuga ngo mugomba kugikora byanze bikunze ariko iki gishyashya gikozwe mu buryo abaturage babisabye.”
Mu nteko rusange kandi hahembwe imidugudu icumi yahize iyindi mu miyoborere myiza ku rwego rw’Umujyi wa Kigali. umudugudu wa Nyakabingo wo muri Kimisagara mu karere ka Nyarugenge ni wo waje ku isonga.
Inteko rusange y’umujyi wa Kigali iterana inshuro imwe mu mwaka. Ihuza abayobozi kuva mu nzego zo hasi kugera ku rwego rw’umujyi wa Kigali bakarebera hamwe uko imihigo yeshejwe, ibiteganya gukorwa n’izindi ngingo z’ubuzima bwa buri munsi bw’abaturage b’umujyi wa Kigali.


text:
Umwaka urashize Bayizere Solange atangije sosiyete Ishema ry’Umuco Ltd rikora ibikoresho bitandukanye birimo ibijyanye n’ububoshyi, ubudozi, ubugeni bwo gusiga amarangi n’ibindi bishingiye ku muco nyarwanda.
Ni umwuga yinjiyemo nyuma yo kurangiza amashuri yisumbuye, akabura icyo akora.
Uyu mukobwa wo mu Murenge wa Shyira mu Karere ka Nyabihu, akora ububoshyi burimo ubw’amasakoshi y’abagore ariho amasaro, ibikapu byo mu bitenge, ingofero, uducuma dutatse amasaro, imitako n’ibindi.
Ni n’umunyabugeni, umubaji wabaje indege ya RwandAir atarayigera iruhande, bikarangira ayigiyemo mu rugendo shuri ba rwiyemezamirimo bato baherutse kugirira muri Kenya.
Bayizere yabwiye IGIHE ko yinjiye mu byo kwihangira imirimo atangije ibihumbi bitatu, abikora abitewe n’ubushomeri yabonaga bumwugarije.
Yagize ati “Nize segonderi ndarangiza, mbura ubushobozi bwo gukomeza kaminuza. Mbuze ubushobozi ndavuga nti, ese uwakwiga imyuga ko byamfasha? Njya kwiga, niga iby’ubudozi n’ibi by’ubugeni.”
Ibihumbi bitatu yatangije, yabiguzemo amasaro make, ashaka umwana umwe w’umukobwa amubwira ko azajya amwigisha akamwishyura make.
Bayizere yatangiye aboha ibikapu n’ibindi yicaye hanze ku kirago, rimwe abaturanyi bakamukwena bamwita umunebwe wabuze icyo akora.
Ati “Najyaga nirirwa nicaye hanze nk’abakorodoniye, hanyuma Umurenge uza kumbona umpa iki cyumba mubona, mpita mbona n’undi mwana nigisha baba babaye babiri.”
Yakomeje agira ati “Uko iminsi yashiraga nagendaga mbona abanyeshuri, umpaye bitanu, umpaye icumi nkayafata, ngenda nzamuka gutyo, ibyo bakoze nkabigurisha, nkashaka amasoko ngenda mbona igishoro gutyo.”
Uyu mukobwa kuri ubu afite abakozi barindwi bahoraho bafite amasezerano y’akazi. Yamaze kubona amasoko y’ibyo akora nubwo atari menshi kuko akenshi abigurisha mu mujyi wa Musanze na Rubavu.
Mu mwaka umwe amaze ashinze sosiyete ye, Bayizere amaze kwigurira inka ebyiri ndetse yemeza ko icyo akeneye cyose akigurira.
Ati “Mbere nashoboraga kumara n’ibyumweru bibiri nta mukiriya mbonye, ariko ubu niyo ataza, tuba dufite ibiraka, niyo bataza hano tuba dufite abo dukorera tukabashyira hirya no hino.”
Bayizere avuga ko ibyo amaze kuvana mu kwihangira umurimo birenze kure ibyo yatekerezaga. Atanga urugero rw’uburyo yagiye mu ndege ya RwandAir yarabifataga nk’inzozi.
Ati “Akazi kose kagira aho kagukura naho kakugeza. Abantu bo mu cyaro dukunda kwitinya. Nk’iriya ndege nakoze nayikoze ntarayibona ku maso, nyibona kuri televiziyo gusa, ariko byarangiye nyigiyemo kandi ndi umunyacyaro. Ejo bundi twari turi muri Kenya mu rugendo shuri twateguriwe na Minisiteri y’Urubyiruko.”
Nubwo amaze kugira aho yigeza, Bayizere avuga ko hakiri imbogamizi z’uburyo abanyarwanda batitabira kugura ibyakorewe iwabo no kuba atabasha kubona ibikoresho byose akeneye ku buryo bworoshye no kuba byinshi babikoresha intoki kuko nta mashini zigezweho afite.
Yamfashije Olive, ni umunyeshuri w’imyaka 18 IGIHE yasanze yaje kwimenyereza kuboha kwa Bayizere.
Uyu mukobwa avuga ko yaje nta kintu na kimwe azi, nyamara ubu amaze kumenya kuboha amasakoshi, inigi, ibikapu, kudoda imyenda, imitako n’ibindi.
Yamfashije warangije amashuri abanza gusa, yemeza ko ibyo amaze kumenya bizamufasha kwibeshaho mu minsi iri imbere.
Yagize ati “Nimara kwiga wenda bitewe n’ubushobozi nzaba mfite, ndateganya kugura imashini nkaba ndonda, ibivuyemo nkajya ntegura indi mishinga nzakora nkazamukiraho.”
Bayizere avuga ko mu myaka ibiri iri imbere, yifuza kuzaba afite ubushobozi bwo guha akazi abakozi 30.
Ati “Nta munyeshuri nigishije nifuza ko azajya agenda ngo ajye kwandavura yarize. Ndifuza kuzajya mbagumana bakaba abakozi banjye nubwo naba ntaragira ubushobozi bufatika ariko tukajya tuzamukana.”
Minisiteri y’Urubyiruko yiyemeje gufasha ihangwa ry’imirimo mishya y’urubyiruko igera ku bihumbi ijana mu mwaka w’ingengo y’imari wa 2019/2020, ibinyujije mu gushyikira ba rwiyemezamirimo bakiri bato.
Ni muri gahunda ya Leta y’u Rwanda yo kuba hahanzwe imirimo mishya ingana na miliyoni 1.5 idashingiye ku buhinzi bitarenze 2024 ari nako hatezwa imbere ibyakorewe mu gihugu.
Amafoto: Laura Mulkerne
uyu mukobwa afite igitekerezo cyiza kandi kirihariye(innovative )n’akomereze aho.
kera nabonaga inkoni z’abageni zitatseho amasaro ariko sinumvaga uko byakorwaga ,hari n’ubundi bugeni bwa tapisserie bwakorwaga mu bigo by’abihayimana nka za Rwaza ariko byagiye bikendera.
igitekerezo n’uko yashaka seeds(imbuto z’amasaro bita coix lacryma zera kugati kameze nk’amasaka kandi kagira amasaro meza ameze nk’amashapule.
imbuto ziraboneka muburyo bworoshye kandi ashobora kujya azihingira aho kugura ariya masaro akoze muri plastique n’ukuvuga ko akoresheje amasaro yera kuri ibyo biti byaba ari Environment Friendly kuko amasaro y’ibiti niyo yaba ashaje arabora decomposition.
ubundi bavuga ko ayo masaro akomoka muri Birmanie ariko ino ndayabona cyane ayakeneye nazamuhuza n’umukobwa witwa marcela wayakoreshaga yazabona rero muburyo bworoshye imbuto akajya anayihingira.
mbere ya byose ndagushimira cyane kugitekerezo cyawe Imana iguhe umugisha none mwampaye nomero yanyu ya telephone iyanjye ni 0785237947 ninayo ya watsap
Komerezaho solange.ufite igitekezo cyiza.Urubyiruko rukure amaboko mu mifuka.Nibige kugurukisha amababa yabo ago guhora bateze amaboko!
Komerezaho solange.ufite igitekezo cyiza.Urubyiruko rukure amaboko mu mifuka.Nibige kugurukisha amababa yabo ago guhora bateze amaboko!


text:
Umunsi umwe hari ku wa Gatanu, muri Werurwe 2016, ubwo Honorine yicaranye n’abo bigana, ategereje guhabwa impamyabumenyi ya kaminuza. Uwo munsi ibyishimo byari byamusaze. Uyu ni Nyampinga ni we muntu ufite ubumuga bw’ubugufi bukabije wenyine wari warangije muri “Kim University” uwo mwaka, ndetse mu minsi umunani (8) yakurikiyeho, yahise abona akazi ko kwiga no gucunga imishinga. Gusa imyaka mike mbere yaho akiga mu mashuri yisumbuye, ntiyigeze atsinda ikizami cya leta. Iyi ni inkuru ya Honorine w’imyaka 27 wahuye n’imbogamizi ariko nyuma aza kugera ku nzozi ze.
Honorine yakuze akunda kwiga, akumva agomba kuzarangiza amashuri akiteza imbere. “Ubushobozi bwo kugenda bwari buke kandi niga mu mashuri abanza nigaga kure bikangora kugerayo.” Aya ni amagambo ya Honorine wakoreshaga urugendo rw’isaha kubera ubumuga bw’ubugufi afite ngo agere ku ishuri mu gihe abandi badafite ubumuga bahakoreshaga iminota icumi (10).
Umuhate we wateye ababyeyi be kumushakira icumbi hafi y'ishuri aho yabanye n’abavandimwe be dore ko harimo undi wagenderaga mu kagare kubera ubumuga, maze bakajya bashyigikirana mu rugendo no mu myigire yabo.
Haje gukurikiraho ikibazo k’imbaraga nke mu maboko zatumaga yandika buhoro, ntarangirize ikizami rimwe n’abandi. Ati: “Nabibwiye abarimu banyigishaga, banyemerera kuzajya banyongerera iminota kugira ngo mbashe kurangiza neza.” Ikibazo ngo cyakomeraga iyo yakoraga ibizamini bya leta kuko iyo yakoreshwaga n’abarimu batamuzi yakoreshaga igihe nk’icy’abandi, agatsindwa. Ati: “Nababazwaga no gutsindwa kandi ntari umuswa.”
“Ababyeyi bange bakomezaga kunshyigikira, mama akambwira ko kwiga ari cyo cyambeshaho kandi ko mbishoboye.” Yongeraho ati: “Icyo gihe nahitaga numva nongeye gukomera.”
Gusa yaje gutsindwa ibizami bya leta bisoza ikiciro rusange, biramubabaza we n’ababyeyi be kuko bumvaga ko yari akwiriye gutsinda. Honorine yanze gucika intege, maze kuko ibyari bimaze kuba nta ruhare yari yabigizemo, ahita yimukira mu mwaka wa kane, akomeza guharanira kugera ku ntego ye.
Honorine yakomeje kwiga no gukora cyane aza gusoza amashuri yisumbuye afite amanota yo kwiga kaminuza, aranezerwa. Ese ageze muri kaminuza byaramuhiriye? Agira ati: “Twigishwaga n’umunyamahanga maze akavuga Icyongereza vuba simbyumve.” Honorine ngo yahise yiyemeza kurenga iyi mbogamizi, ati: “Nigiriye inama yo kwicara imbere akajya avuga muhanze amaso kandi ndeba umunwa we kugira ngo numve neza.”
Urugendo rwa kaminuza yararurangije maze nyuma y’iminsi umunani (8) gusa ahita abona akazi nk’ushinzwe kwiga imishinga mu ihuriro ry’abafite ubumuga bw’ubugufi bukabije ndetse ahita atangira kwiga ikiciro cya gatatu cya kaminuza. Agira ati: “Nishimira ko nabashije kwiga, nkabona akazi kajyanye n’ibyo nkunda.”
Asoza yasobanuye ibyo umuntu yakora kugira ngo arenge imbogamizi zo mu masomo agira ati: “Kumenya igihe kiza cyo gusubiramo amasomo ni ingenzi kuko hari amasaha umuntu ashobora kugerageza gufata mu mutwe bikamunanira bitewe n’umunaniro.” Nuko aza kongeraho ati: “Mbere yo kureba ibibazo uhura na byo reba icyo ushaka kugeraho kandi kibe gifite imbaraga kurusha imbogamizi uri kubona.”


text:
1.
Inyemezabwishyu y'amafaranga y'icyemezo cy'inkomoko (kopi)
2.
Amasezerano yo kohereza mu mahanga - ikawa (kopi)
igaragaza ubwiziranenge bw’ikawa busabwa n’umuguzi
Aho babariza:
Min. 5mn
- Max. 20mn
1.
Amategeko ya EAC agenga inkomoko y'ibicuruzwa 2015
2.
Itegeko Nº 13/2017 ryo ku wa 14/04/2017 rishyiraho Ikigo cy’Igihugu gishinzwe guteza imbere iyoherezwa mu mahanga ry’ibikomoka ku buhinzi n’ubworozi (NAEB) rikanagena inshingano, imiterere n’imikorere byacyo
Amakuru y'inyongera
Umurongo wo gusabiraho icyemezo kuri interineti, uboneka ku rubuga rwa NAEB, ahanditse " Online Certificates " maze ugakanda kuri "Applications" ku rutonde rw’ibikubiyemo (menu).
Iyo ikawa ihunitswe mu bubiko bwa NAEB (aho kuba mu bubiko butagenzurwa na Gasutamo), gusaba icyemezo bishobora gukorwa n’umuntu ku giti cye mu ishami rigenzura ubuzirranenge.
Iyo ubusabe bwemejwe, abagenzuzi ba NAEB basuzuma ikawa yawe, igomba koherezwa mu mahanga. Isuzumwa ryayo no gutangaza ibyagaragaye, ubusanzwe bifata ugereranije nk’igice cy’umunsi.


text:
2PETERO 1.19
Nyamara rero dufite ijambo ryahanuwe rirushaho gukomera, kandi muzaba mukoze neza nimuryitaho, kuko rimeze nk’itabaza rimurikira ahacuze umwijima rigakesha ijoro, rikageza aho inyenyeri yo mu ruturuturu izabandurira mu mitima yanyu.
Iri jambo riratwereka uburyo dukwiye guha agaciro ijambo ry’Imana, kuko uko bwije n’uko bucyeye ritajya risaza, ahubwo rihora ari rishya,
Kandi uhereye cyera cyane rifite imbaraga : rihorana umwimerere waryo kuko ridahinduka ubwaryo cyangwa ngo rihindurwe n’ibihe ;
Ribasha kugenzura ibiri imbere mu mutima w’umuntu, kandi ni na ryo rituyobora inzira nyakuri dukwiye kunyuramo ;
Ni ryo abera bahawe rimwe gusa, hanyuma Kristo Yesu arihamirisha imbaraga nyinshi z’Umwuka Wera, rishimangirwa n’amaraso ye y’igiciro cyinshi yaviriye ku musaraba i Gologota ;
Imana rero nawe iguhe kuririnda kandi igushoboze kurigundira : icyo kibitsanyo kiza wahawe ukirindishe Umwuka Wera Yesu yadusigiye.
Kuko uwo Mwuka Wera ari we gusa wagushoboza kurikomeza no kuzinukwa iby’isi,
uzirikana ko turi ishyanga ryera, kandi ko gukora gutyo ari byo bihesha ubugingo buhoraho.
Ku bw’ibyo, icyo usabwa gukora muri iki gihe Uwiteka akigutije ubuzima ni iki : gukunda Kristo Yesu kandi ugakurikiza rwose icyo ijambo rye rigusaba ;
Sigaho kujya uvangavanga ibintu : wirinde ibirangaza byinshi biri hanze aha, kuko ni byo bituma abantu baba mu nzu y’Imana ariko barazanywe no gusaba Imana indamu z’isi gusa aho gushaka iby’ubugingo buhoraho.
Guha agaciro ijambo ry’Imana ugahindishwa na ryo umushyitsi ku bwo kuryubaha kugira ngo ubone uko ukurikiza icyo rigusaba ni itegeko twasigiwe na Kristo Yesu rireba umuntu wese wahamagawe n’Imana Data.
Mwakire neza Ijambo ry’Imana.
AGAKIZA.org


text:
Hashize imyaka itari myinshi cyane mu ruhando rw’abatavuga rumwe na leta ya Kigali hadutse itsinda ry’abanyapolitiki biyita (mu mazina ya ruzungu) ko ari “nouvelle génération” cyangwa “new generation”. Ugenekereje mu rurimi rwa gakondo twabita «abanyapolitiki b’amasugi», cyane cyane ko batagira ipfunwe ryo kuvuga ko abababanjirije muri uwo mwuga bijanditse bidasubirwaho bakaba batagifitiwe icyizere cyo kuba hari ikiza bazanira Igihugu cyacu. Bati nimutureke twe tutigeze twiyanduza, twe tudafite icyasha, tubereke uko intama zambarwa.
Ayo masugi iyo uyitegereje usanga koko ari abantu bakiri bato batarageza ku myaka 50 y’amavuko. Abenshi muri bo babaye mu Rwanda nyuma y’amarorerwa yarugwiriye, bamwe ndetse baracyarurimo na n’ubu.
Mu magambo akunze kugaruka mu kibonezamvugo cyabo bagira bati « tugomba guhaguruka tugakosora amafuti yakomeje kuranga abarata inkovu z’umuringa ». Mu buryo butaziguye, birasobanutse ko intego yabo ari uguhambiriza bakuru babo bababanjirije mu kibuga.
Nyamara na none iyo urebye inkubiri n’ivogonyo rya bamwe muri bo, wibaza ahubwo niba hari intumbero ihamye bafitiye u Rwanda, cyangwa niba atari gusa ya politiki ya have mpage. Ntabwo mu by’ukuri bigaragara neza niba hari akarusho baba bafite. Bityo ababarebera bakaba ahubwo babagereranya na ya madini yadutse i Rwanda bamwe bise ay’inzaduka. N’abo bagabo bamwe ntibatinya kubita Inzaduka, hari n’abadatinya rwose kubita Ibyaduka !
Ikindi gikomeye gikunze gutuma abantu babakerensa ni imyitwarire ya bamwe muri bo. Bati ese koko wayoboka umuntu wigize ikigirwamana nko ku gihe cya Kinani cyangwa cya Kim Il Sung. Ubwo baba babivugira ko uretse kuba barigize ba Perezida b’amashyaka bayobora, ahubwo bongeyeho agakeregeshwa biyita ba “Perezida Fondateri” nko mu gihe twari muri Rukumbi. Ibyo nabyo bitera kwibaza kuri abo bagabo, cyane ko benshi muri bo usanga basa nkaho bafite ipfunwe ryo kuba batarabasha kugira uruvugiro rubakwiye, no kugira pawa nk’uko babyifuza. Ikibazo cyabo gikomeye ni ukutagira ukwihangana. Bashaka amaronke y’ako kanya. Ntibazi ko abo barega kurata inkovu z’imiringa bamaze imyaka n’imyaniko bagerageza, bagasiza byakwanga bakimura ikibanza bakongera.
Ubanza ari ukujya duhora tubibutsa ko n’ubwo urubuga rwa politiki rufunguye ku barwanya leta ya Kagame bari hanze y’Igihugu, ntawe uzicara ngo ibintu byizane, ni ugutirima no gushinyiriza.
Cyakora jye aba banyapolitiki mfite icyo mbashimira, kandi sinshidikanya ko batazatinda kugira ubushishozi n’ubukoranabuhanga (professionnalisme), bapfa gusa kwirinda akateye mu banyarwanda ko guheza no gusuzugura.
Ikinshimisha cyabo kandi kimpa ikizere ni uko bahora bahamagarira abandi kwishyira hamwe bagatahiriza umugozi umwe. Cyakora byari kuba byiza iyo nabo batamera nka bakuru babo ngo bashinge amashyaka mashya kandi barasanze hari amashyaka ariho kandi bahuje intego muri rusange. Ariko nta rirarenga.
Babinyemereye nabagira inama yo kudacika intege, kandi ntibababazwe ni uko bakuru babo baba babasuzugura. Ntabwo mpamya ko ari ko bose babasuzugura, kuko nzi ko hari bamwe bagerageza gukorana nabo kandi n’ubu bagifite ubwo bushake. Gusa nabo ntibazagwe mu mutego wo kugira abo bakerensa, kuko kugira ngo politiki y’abatavugarumwe na leta ya Kagame igere ku musaruro ufatika, ni ngombwa ko nta n’umwe usigara inyuma.
Ikibazo ahubwo gikunze kuvuka ni icya “leadership”. Iyo bigeze kuri icyo gika niho bicika, ugasanga bamwe basizoye barwanira imyanya itanariho. Ibyo ariko si umwihariko w’abasaza, kuko n’abakiri bato bakunze kugira iryo rari. Twavuga ko bisa n’aho byabaye kamere ya benshi mu banyapolitiki.
Abanyapolitiki bacu rero ba “new generation”, kubera ko nzi ko batari basaya, bakaba bagifite gihana n’igaruriro, nibige uburyo bushya bwo gukora politiki, ntibakurikire gusa, ahubwo babe abahanzi, bige gutegura no guteganya, iby’imyanya babishyire ku ruhande, kuko n’ubundi imyanya irashakwa kandi iza ari uko hari intsinzi.
Kugira ngo babe imbarutso y’imikorere n’imitekerereze mishyashya, nibabe abahuza ba za “generations”. Bafite amahirwe kuko bari hagati ya “generations” ebyiri : iy’abarengura n’iy’abahinguka. Aha niho mbona bazavana ingufu nibashobora kuba ikiraro gihuza izo ngeri zombi z’abanyapolitiki. Ntibabereho gusa gupinga ibyo abababanjirije, no gushaka guhangana nabo, ahubwo biyumvishe ko bafite misiyo yo guhuza ingeri zose z’Abanyarwanda.
Bityo aho gukomeza kuba abanyapolitiki batagira inenge (b’amasugi) cyangwa badafite ubunararibonye (inzaduka), nibakore ku buryo ari ababyiruka, ari n’abasheshe akanguhe, bose babagana. Nibashishikarire kuba abahuza kandi babe n’abunzi. Ng’uko uko bazaba inararibonye n’inganzamarumbu.
Ni uko jye mbibona. Wowe urabibona ute ?
Jean de Dieu Tulikumana
Source : Akanyamakuru ka FDU-Inkingi


text:
Musanze – Korali Ubumwe yo muri ADEPR Paruwasi ya Bukane mu Karere ka Musanze yateguye igiterane kizamara iminsi ine kigamije gukusanya inkunga yo gufasha abatishoboye babatangira umusanzu w’Ubwisungane mu kwivuza (Mituweli) no kuremera imiryango itatu ikeneye ubufasha.
Bifatiyeho urugero rw’ubuzima, abenshi mu bagize iyi Korali batekereje ku nzira y’ubuzima banyuzemo babona ko hari icyo bashobora gufasha bagenzi babo na bo bakagira icyo bageraho.
Na none bateguye iki gikorwa ngo bagire umusanzu batanga mu mibereho myiza y’abaturage. Igiterane kizajya kiba buri munsi kuva ku itariki 11-14 Nyakanga kuri Paruwasi ya Bukane.
Ibi ngo babiteguye mu rwego rwo kwagura ingano y’abumva ubutumwa batanga mu ndirimbo zabo zo guhimbaza no kuramya Imana banabihuza n’ibikorwa byiza bikwiriye kuranga abantu bagirira abandi neza ndetse banabafasha kuva mu mibereho mibi.
Umwe mu baririmba muri iyi Korali witwa Imanantirenganya Faustin, yabwiye Umuseke ko iki giterane bagitekerejeho bitewe n’ubuzima abenshi bakuriyemo.
Ati: “Nkanjye nakuriye mu buzima bw’Ubupfubyi, numvaga nta cyizere na mba ku buzima bwange ndetse hari n’umuntu wigeze kumbwira ngo ‘Ntacyo uzapfa wimariye’ ariko igitangaje nabaye umugabo ndubaka.”
Akomeza agira ati: “Nta we utakwifuza ko atera imbere, ariko hari ubwo byanga. Na Leta ihora ikora ibikorwa bivana abaturage mu bukene, natwe baturanyi ba hafi b’abo bantu kuki tutabafasha kubuvamo mu buryo dushoboye? Ibi ni byo twifuza kuzakora muri Korali, burya gutanga ufasha nta gisa na byo.”
Bizagwira Emmnanuel, umuyobozi wa Chorale Ubumwe avuga ko imaze imyaka 19 ikora umurimo muri Bukane.
Ati “Benshi muri twe tuyirimo twagiye tunyura mu buzima bugoranye kubera ubukene bw’imiryango tuvukamo, ibyo twaciyemo na n’ubu hari abari kubinyuramo ni yo mpamvu twifuje kuremera abatishoboye tunahe abantu 50 Mituweli.”
Korali Ubumwe yashinzwe mu mwaka wa 2000, abayigize batuutse mu bice bitandukanye bahuzwa no kuba basengera kuri Paruwasi ya Bukane, imibereho ya buri muntu ya kera ngo ni yo yavuyemo igitekerezo cyo guhuza abakunzi babo mu giterane bise ‘Ubumwe mu mashimwe’ kugira ngo bakusanye ubufasha bwo guha abatishoboye.
Emile DUSENGE
UMUSEKE.RW


text:
Hadutse avoka zitagira ikibuto ziribwa n’igishishwa
Abakunzi ba avoka ku isi bashyizwe igorora kuko hadutse avoka itagira ikibuto izafasha abakunda urwo rubuto kuyirya uko babyifuza.
Izo avoka zera mu gihugu cya Espanye (Spain) zera mu Kwezi k’Ukuboza gusa. Kubera ko iyo zeze ziba zishakishwa n’abatari bake bituma zitagera henshi ku isi.
Zisanzwe zicuruzwa mu Bufaransa ariko ngo muri uku kwezi zizacuruzwa no mu Bwongereza aho avoka imwe izaba igura Amapawundi abiri, abarirwa mu 2000RWf.
Iyo avoka nto ugereranije n’izisanzwe, iribwa yose kuko nta kibuto igira ku buryo n’igishishwa cyayo kiribwa mu gihe avoka zisanzwe zo bakuramo ikibuto n’ibishishwa byayo bakabijugunya.
Abaziriye bahamya ko zifite icyanga kimeze nk’icy’izisanzwe. Gusa ariko ngo ziryoha iyo zahiye neza.
Ibitekerezo ( 10 )
Ejo cg ejobundi Gazakorwa inzu yubatse mu kirere (idakora ku butaka)!!!!!!!
Nibyiza cyane hazakorwe ni myembe itagira urubuto. murakoz
izo avoka ninziza muzigeze murwanda
bazazane ingemwe kuko urumvako ntambuto iyozizigira baribuzane imbuto
Aha ndumva izo avok zikaze kbx! ubwo se bazigeza mu rwanda zitaboze koko? abazungu bararenze kbx.
IZO VOKAZITURUKA HE?
ZIZE TUZITUBURE NATWE TUZITERE
Izovokazirakaze
ubwose nimba ntakibuto zigira bazitera gute mubutaka
Icyo ni ikibazo cyiza, ariko ndibaza ko ushobora no gutera ingeri y’igiti.
Ahubwo rero bene biriya bintu by’ibyaduka ni ibyo kwitonderwa. Mu Rwanda twizere ko bazabiturinda kuko iterambere rigenda rizana ibintu bidasanzwe ugasanga abantu barakurizamo indwara zidafitiwe imiti. Abazungu ni abanyabwenge, bakora ibintu bitera indwara, bagahindukira bakagakora imiti kugira ngo babone isoko.
MURARYE MURI MENGE


text:
Ubushakashatsi bwakozwe na Patrick Lemoine bugaragaza ko abategetsi b’ abanyagitugu bahuriza ku myitwarire imwe irangwa no kwikubira bikabije ndetse no kumva ko ibyo batekereza byagenderwaho babyanga bakaba banahasiga ubuzima, ibyo uyu mushakashatsi abifata nk’ indwara yo mu mutwe.
Inzobere mu bijyanye no gusesengura indwara zo mu mutwe zituruka ku myitwarire , Patrick Lemoine yakoze inyigo iziguye ashingiye ku mikorere y’ abategetsi b’ ibyamamare ariko baranzwe n’ ubunyagitugu nka Alexandre le Grand wo mu Bugiriki, Churchill wo mu Bwongereza anyuze kuri Louis XIV wo mu Bufaransa na Adolph Hitler w’ u Budage.
Lemoine yemeza ko ubunyambaraga, Ubutwari ndetse rimwe na rimwe n’ ubunyamaswa ni bimwe mu bintu byagiye biranga abo abanyagitugu banditse amateka akomeye ku isi.
Ibi Lemoine yabishimangiye cyane mu gitabo aherutse gusohora yise “La Santé psychique de ceux qui ont fait le monde”, bisobanura mu Kinyarwanda ubuzima bwo mu mutwe bw’ ibihangange byakoze amateka y’ isi.
Yibajije niba koko abantu bagiye bayobora isi ndetse banasiga amateka niba ari beza bose bituma agerageza kubatandukanya agendeye ku bikorwa n’ amateka byabaranze.
Lemoine agereranya Hitler, Staline na Satani bitewe nibyo yita isi bifuzaga kubamo no kurema ndetse ngo n’ uburyo babishakaga batitaye ku burenganzira bw’ ikiremwamuntu.
Agira ati” Hitler yari afite uburwayi bwo mu mutwe bushingiye mu kwifuza ibimurenze (idéaliste passionné) bigatuma atatinyaga gufata ibyemezo bikomeye ndetse bishobora no kuzamo kumena amaraso by’ ahato n’ ahato”.
Kuri Stalline ,Lemoine asanga ubunyagitugu bwe bwagiraga aho bugarukira kuko yageragaho akitekerezaho ndetse akanatinya iherezo rye yibaza cyane ku rupfu rwe.
Umwongereza Churchill n’ Umufaransa de Gaulle yabashyize mu rwego rw’ intwari zagiye ziharanira ko sosiyete zabo zarushaho kwigenga no gutera imbere.
Naho Napoléon, Catherine II , Louis XIV, Jules César, Alexandre le Grand yabashyize mu rwego rw’ abanyagitugu bifuza kwica abantu badahuje imitekereze.
Jeanne d’Arc, Bouddha ndetse na Yezu yabashyize ku rwego rw’ abatagatifu bitewe n’ ibikorwa byaranze ubuzima bwabo bitarimo guharanira inyungu y’ ibintu ahubwo ngo bashaka gukiza ubugingo.


text:
ADEPR Karambo: Mu gihe bitegura gutaramirwa na Korali Hoziana y’i Nyarugenge, Duhuzumutima ya Muhima yaraye ibataramiye baranyurwa(Amafoto+Video)
, November 2018
Itorero rya ADEPR Paruwasi ya Gatenga bakomeje kuba mu bihe by’ububyutse aho ibiterane bisimburana n’ibindi ari no muri ubwo buryo kuri iki cyumweru taliki ya 25 Ugushyingo 2018 bari bafite igitaramo gikomeye bari batumiyemo korali Duhuzimutima ya ADEPR Muhima.
Iyi korali Duhuzumutima yanyuze cyane abitabiriye iki gitaramo maze ubuyobozi bw’umudugudu buhita butangazako ku cyumweru gitaha abakristo bo mu Karambo baziriranwa na Korali Hoziana ya ADEPR Nyarugenge .
Iki gitaramo cyari cyateguwe na Korali Siloam yaha kuri uyu mudugudu wa Karambo ifiatikanije n’ubuyobozi bw’uyu mudugudu cyatangiriye mu materaniro ya mugitondo gikomeza nyuma ya saa sita n’ukuvuga ko Korali Duhuzumutima yiriranywe n’abakristo bo mu Karambo kuva mu gitondo kugera kumugoroba.
Mu ndirimbo zuje ubutumwa bw’uruvangitirane rw’ibyiza n’ukuvuga izihumuriza ababaye,izihanisha abataramenya Yesu ,izikumbuza abantu ijuru Korali Duhuzumutima ya Muhima yasusurukije abitabiriye iki gitaramo ndetse ikunganirwa na Siloam nayo iri kugenda itera intambwe igaragara muri muzika ihimbaza Imana ndetse hari na Korali Bethifage izi zombi zo kuri uyu mudugudu wa Karambo .
Mwarimu Hagenimana Anastase umuyobozi w’umudugudu wa ADEPR Karambo mu kiganiro yagiranye na IYOBOKAMANA.COM yavuzeko bashima Imana cyane ko uburyo bari bateguye ibiterane by’ivugabutumwa muri uyu mwaka wa 2018 bwagenze neza none bukaba buri kugera kumusozo
Mwarimu Hagenimana Anastase umuyobozi w’umudugudu wa ADEPR Karambo
Ati:"Muri uyu mwaka hano mu Karambo twagize ibiterane byinshi aho twagiye dutumira amakorali atandukanye kuko hari nkicyo kurwanya ibiyobyabwenge twakoranye na Korali Sauni yo mu Cyahafi ,hari nicyo twakoranye na Jehovah Jileh CEP ULK ,hari n’ikindi twakoranye na Korali Bethrehem ya ADEPR Gisenyi,hari nkicyo twakoranye na Korali Hermoni ya ADEPR Gisenyi twari twahaye intego yo kwigisha abana uburyo bakwiriye gukura bagwiza imbaraga n’ubwenge ngo bategure ejo heza habo none tugiye gusoza iri vugabutumwa ry’umwaka dutaramana na Korali Hoziana ya ADEPR Nyarugenge aho tuziriranwa nayo kuva mu gitondo cyo kuwa 02 Ukuboza 2018.
Uyu muyobozi yakomeje avugako ibi biterane by’ivugabutumwa byatanze umusaruro wo kubona abizera bashya basaga 160 babatijwe mu mazi menshi abandi barakirwa ,hari abavuye mu biyobyabwenge n’amakimbirane yo mu ngo aragabanuka kuko twarayarwanije ,abana bacu bahawe inyigisho zijyanye no gukura bubaha Imana ngw’ejo habo hazabe heza ndetse n’itorero ry’Imana ryarahembutse bamwe buzura umwuka wera by’umwihariko twanasengeye itorero ry’Imana muri rusange n’igihugu cyacu tugisabira amahoro ndetse ubu turi no kwitegura gusengera abadiyakoni 10 biyongera mubari bahari kuko umurimo wagutse .Uyu muhango wo gusengera abadiyakoni ukaba uzaba kuri uyu wa gatandatu Taliki ya 01 Ukuboza 2018 .
Korali Duhuzumutima ya ADEPR Muhima yanyuze bikomeye abitabiriye iki gitaramo kuri ADEPR Karambo
Korali Siloam ya ADEPR Karambo nayo yanyuze abitabiriye igitaramo yakoranye na Duhuzumutima ya Muhima
Korali Bethifage yo mu Karambo nayo yitwaye neza muri iki gitaramo
Abantu bitabiriye iki gitaramo ku bwinshi barafashwa baha Imana icyubahiro
REBA BEST LIVE PERFORMANCE YA KORALI SILOAM YA ADEPR KARAMBO MURI IKI GITARAMO :
Korali Hoziana ya ADEPR Nyarugenge yemeje aya makuru ko izataramira abo mu Karambo ku cyumweru
IBITEKEREZO BYANDITSWE KURIYI NKURU
-
Icyo yanditse :
Twishimiye icyi giterane cyabaye kumunsi wo kuri 25/11/2018 Chorale Duhuzumutima hamwe nabagenzi babo no kuruwo mudugudu nabakozi b’ Imana bitabiriye icyi giterane tubasabiye umugisha utagabanyije kubwo kwitanga bagatambutsa ubutumwa bwiza hakaboneka abihana iyo niyo minyago izagenda ibaherekeje tukaba twifuzako ibyo biterane byakomeza kugirango abakizwa barusheho kwiyongera nubwo tugeze mu Minsk yanyuma ariko dukwiye gusaba Imana imbaraga kugirango turusheho gukomeza urugenda
Ndabakunda mwese kd ndabakurikiye Imana yo mu ijuru ibahe umugisha kubwo kutugezaho ibyubaka ubugingo.


text:
BACUNGUZI, BACUNGUZIKAZI, INSHUTI, BAVANDIMWE.
Turabaramukije mu ntego y’Urugaga rwacu FDLR: Nimugire UBUTABERA, AMAHORO, UBWIYUNGE nyabwo bizatugeza ku MAJYAMBERE nyakuri.
Tariki ya 01 Gicurasi 2000 ni umunsi utazibagirana twibukaho ishingwa ry’Urugaga rwacu FDLR.
Uyu munsi nanone turizihiza umunsi mpuzamahanga ngarukamwaka w’umurimo, ukaba n’umunsi mukuru wa Mutagatifu YOZEFU urugero rw’abakozi ku bamwemera.
Tariki ya mbere Gicurasi 2000 – tariki ya mbere Gicurasi 2017, imyaka ibaye 17 Urugaga FDLR rurwana inkundura y’urugamba rwo kubohoza u Rwanda n’abanyarwanda batsikamiwe n’agatsiko nkoramaraso k’ingoma ngome y’igitugu ya FPR-Inkotanyi karangajwe imbere na Paul Kagame.
Urugaga FDLR rugamije kuva kera na kare kurengera impunzi ako gatsiko kiyemeje kumarira ku icumu, gukuraho ingoma kimitse no gusubiza abanyarwanda bose nta vangura uburenganzira busesuye mu gihugu cyabo cy’u Rwanda burimo no kwishyiriraho abayobozi bihitiyemo.
BACUNGUZI, BACUNGUZIKAZI, INSHUTI Z’URUGAGA RWACU FDLR.
Iyi myaka 17, Urugaga FDLR rumaze rushinzwe rwageze kuri byinshi, muribyo twavuga:
– Ikomezamutsi (Résistance) rikomeje kuranga ABACUNGUZI ku rugamba;
– Kurinda impunzi z’abanyarwanda zatereranywe n’isi yose rukoma imbere ibitero by’abanzi bagamije kuzitsemba;
– Kuvuganira rubanda rwabuze kivugira mu ruhando rw’amahanga;
– Kotsa igitutu no kugariza umwanzi;
– Kumvikanisha ibibazo by’u Rwanda n’abanyarwanda;
– Kuvugurura amategeko urugaga rugenderaho hagamijwe kuyahuza n’ibihe n’imiterere by’urugamba;
– Gutegura no gutanga amahugurwa n’inyigisho ngombwa ku Bacunguzi;
– Gufata ingamba ziboneye zo guteza imbere urugamba;
– Nubwo iyi nshingano itari muri gahunda y’Urugaga, FDLR yagize uruhare rukomeye mu kubungabunga ubusugire bw’igihugu cya Kongo cyashakaga kwigarurirwa n’abari bagamije kubaka ingoma ya HIMA-TUTSI mu karere k’ibiyaga bigari.
– N’ibindi n’ibindi…
Nubwo ntawabura kwishimira ibyiza byagezweho, urugamba nk’uru rwo kwibohoza ntirutana n’ingorane, FDLR ntiyabuze guhura nazo; habayeho:
– Ubugambanyi, amacakubiri, ubukene ku Bacunguzi, amikoro make y’Urugaga, ikomanyirizwa ly’Urugaga na bamwe mu bayobozi barwo, ifatwa n’ifungwa rya bamwe mu bayobozi bakuru ku maherere, ibigwari bita urugamba, n’ibindi, …
By’umwihariko kuva tariki ya 31 Gicurasi 2016, Urugaga rwacu rwahuye n’ingorane zikomeye zikomotse ku bugambanyi buhanitse bw’uwari Visi Perezida wa kabiri warwo IRATEGEKA Wilson n’agatsiko ke barwigometseho, barutwara umutungo, abantu n’ibintu, bifatanya n’umwanzi, barugabaho ibitero na magingo aya hagambiriwe gutsotsoba (finaliser) umugambi mubisha w’umwanzi wo kurutsiratsiza burundu.
BACUNGUZI, BACUNGUZIKAZI,
INSHUTI BAVANDIMWE DUSANGIYE GUPFA NO GUKIRA.
« Agati kateretswe n’IMANA ntigahungabanywa n’umuyaga », kandi umugambi w’IMANA ku Rwanda n’abanyarwanda ntuzigera ukomwa imbere n’ubugambanyi bw’abana b’abantu kabone n’iyo bashyigikirwa n’abanyamaboko b’iyi isi. Iyo bitaba ibyo Urugaga rwacu FDLR ruba rwararangiye dore ko hafi isi yose yahagurukiye kururimbura. Ariko kubw’ukuboko kw’IMANA, yo soko y’UKURI ruharanira, Urugaga FDLR ruriho, rukomeje urugamba kandi ntiruteze gutezuka ku ntego rwiyemeje, nta shiti ruzagera ku ntsinzi.
Ibi bikadusaba rero twese nk’abitsamuye ibi bikurikira:
– Gushikama ku rugamba turushaho kurangwa n’ubumwe, urukundo, disipulini (discipline), ubutwari, koroherana, kuzuzanya, kujya inama n’indi migenzo myiza ibereye Umucunguzi nyawe.
– Buri wese mu rwego arimo asabwa kurangiza neza inshingano ze kandi zigakorerwa igihe;
-Kudacibwa intege n’ibitotezo, ibigeragezo n’izindi ngorane zidatana n’urugamba nk’uru rwo kwibohoza. Amaraso y’intwari zarwitangiye mbere araduharanya (Dufate umunota twibuke izo ntwari).
Kwibuka neza izo ntwari ni ugukomeza no kusa vuba ikivi cy’urugamba zadusizeho, cyane cyane ko induru n’umuniho by’abanyarwanda bari ku ngoyi y’agatsiko ka FPR- Inkotanyi bikomeje kurushaho gutabaza;
– Gukomeza kurushaho gukangurira abanyarwanda badafatanije n’agatsiko ka FPR-Inkotanyi n’abandi bose baharanira amahoro n’impinduka nyayo mu Rwanda, kwitandukanya n’ibikorwa bibi byako, kubyamagana bakitabira urugamba rwo kurengera abanyarwanda;
– Kurushaho kugororokera IMANA kuri uru rugamba itahwemye kwigaragarizamo tugera ikirenge mu cy’Umwana wayo we MUCUNGUZI MUKURU kandi twemera kuyoborwa nawe kuko ariwe NYIRIMITSINDO.
BACUNGUZI, BACUNGUZIKAZI, INSHUTI BAVANDIMWE.
Ntitwarangiza tudashimiye mwe mwese mukomeje kugaragaza ubutwari, umurava n’ubwitange ku rugamba, twamagana ibigwari n’ibisahiranda byiroha mu bikorwa byo gufasha umwanzi wahagurukiye kumarira abanyarwanda ku icumu.
Turangije tubifuriza isabukuru nziza y’imyaka 17 Urugaga rwacu FDLR rumaze rushinzwe n’umunsi mukuru mwiza w’umurimo wizihizwa ku isi yose kuri iyi tariki.
HARAKABAHO URUGAGA RWACU FDLR,
HARAKABAHO ABACUNGUZI N’INSHUTI Z’URUGAGA FDLR,
HARAKABAHO U RWANDA N’ABANYARWANDA.
IMANA ITUGENDA IMBERE KU RUGAMBA IKOMEZE IBAMBIKE IMBARAGA KANDI IBAHE UMUGISHA.
Bikozwe kuwa 25 Mata 2017
BYIRINGIRO Victor
Gen Maj
PRESIDEF ai
(Sé)


text:
Perezida wa Komisiyo y’Igihugu y’Ubumwe n’Ubwiyunge, Bishop John Rucyahana, yongeye gushimangira ko gutanga ubuhamya bw’ibyabaye muri Jenoside yakorewe Abatutsi bidakwiye guharirwa abayirokotse gusa.
Ni igitekerezo kitavuzweho rumwe n’ab’ingeri zinyuranye benshi bahuriza ko gipfobya ubuhamya bwatanzwe n’abarokotse Jenoside mu myaka hafi 25 ishize.
Mu kiganiro cyihariye na IGIHE, Bishop John Rucyahana, yashimangiye ko buri muntu afite uburenganzira bwo gutanga igitekerezo ku byo yavuze.
Ni ikiganiro cyagarutse ku ngingo nyinshi zirimo izijyanye n’ubumwe n’ubwiyunge nk’urwego amaze imyaka myinshi akurikiye ndetse no ku mibereho ye bwite.
Ubusanzwe Rucyahana yavukiye mu Karere ka Burera mu Ugushyingo 1945, amashuri abanza ayigira ahitwa Kinoni, Gitare n’i Murunda.
Ni umwe mu mfura z’ishuri ryisumbuye Inyemeramihigo ryahoze ryitwa‘College d’Humanité Moderne’ mu Karere ka Rubavu.
Nyuma yo kurangiza amashuri yisumbuye yahungiye muri Uganda, yigayo ibijyanye na Tewolojiya, akomereza muri Leta Zunze Ubumwe za Amerika aho yakuye Impamyabumenyi y’Icyiciro cya Gatatu cya Kaminuza muri Tewolojiya.
Arangije kwiga yabaye pasiteri akora no muri Komisiyo y’Ivugabutumwa mu Itorero Anglican aza no kuba Bishop muri Diyoseze ya Shyira.
Yabaye umwarimu mu mashuri abanza ndetse n’ayisumbuye. Ni we washinze ‘Sunrise School’ mu Karere ka Musanze, akaba yaranaribereye umwarimu. Ubu ari mu kiruhuko cy’izabukuru mu Itorero Anglican.
Ikiganiro yagiranye na IGIHE
IGIHE: Imvugo yanyu y’uko gutanga ubuhamya mu cyunamo bidakwiye guharirwa abacitse ku icumu ntiyakiriwe neza na benshi. Bamwe basabye ko usobanura neza icyo washaga kuvuga.
Bishop Rucyahana: Abatarakiriye neza ubutumwa tuvuga bafite umudendezo n’uburenganzira bwo kumva uko babyumva kandi bafite n’uburenganzira bwo kubivuga.
U Rwanda ni urw’abanyarwanda na Jenoside yakorewe Abatutsi ni ishyano ryabaye mu Rwanda rikorerwa Abatutsi b’Abanyarwanda rikorwa n’Abanyarwanda, ariko amateka n’ubuhamya bw’ayo mateka ntibigomba guharirwa abakorerwaga amarorerwa gusa.
Bamwe babyumvaga ko ari ukuvuga ngo abakoze Jenoside abe aribo batanga ubuhamya. Oya hari abandi batakoze Jenoside babireberaga.
Hari ababonye aho Abatutsi bicwaga muri Jenoside imibiri yabo yagiye ishyirwa, abacitse ku icumu ntibahazi ariko hari ababibonye bagomba gutanga ubwo buhamya kugira ngo ya mibiri ishyingurwe.
Hari abandi bantu bafite amakuru yafasha abanyarwanda gukira vuba, bakanahumuriza abacitse ku icumu, bacecetse, abo bantu nabo bagomba kugirwa inama yo gutanga ubuhamya.
IGIHE: Nk’umwana wariho mu gihe cya Jenoside, ni ubuhe buhamya agomba gutanga?
Bishop Rucyahana: Ntiwagereranya igikomere cy’uwacitse ku icumu n’igikomere cy’ucirwa urubanza rw’uko yakoze Jenoside cyangwa umwana utarayikoze ariko akaba acirwa n’urubanza n’uko se yayikoze. Uwo mwana agomba gutanga ubuhamya bw’ibyo azi kuri se kandi akitandukanya nabyo, ariko agomba kuvuga.
IGIHE: Kuba iyi ngingo itarakiriwe neza ntacyo byahinduye mu mitekerereze yawe?
Bishop Rucyahana: Njye ntabwo mbacira urubanza nta nubwo bimbabaje rwose ko babivuze kandi ntibizambuza kuvuga no gushishikariza abanyarwanda gukora icyo bagomba gukora kuko niba umwana yihannye ko ababyeyi be bakoze Jenoside ntabwo byari bikwiye guhungabanya uwacitse ku icumu.
Wa wundi wabonye aho bashyize imibiri y’abishwe muri Jenoside agaceceka ntabivuge kuko adashaka kubabaza uwacitse ku icumu, azamubabaza [uwacitse ku icumu] kurushaho kuko akomeza kurira no kubabara no kugira agahinda kuko atashyinguye uwe. Ariko igihe utanze ubuhamya wa wundi arababara akarira agashyingura uwo muntu akazagera ubwo aruhuka.
IGIHE: Ese ubona ari iyihe mpamvu abantu bamwe badakangukira gutanga ubuhamya bw’ibyo babonye?
Bishop Rucyahana: No kubabwira ngo mubivuge ntabwo byoroshye, ariko nimubivuge dukire twese. Uzi kugira ngo ube wariciwe umuntu atari urupfu ari urugomo, ari ubugome, ubure no kumushyingura hari ubizi acecetse.
Uranyumvira agahinda uriya muntu wacitse ku icumu afite? Kubura uwe akabura n’umurambo ngo awushyingure hari ubizi ucecetse kandi wabwira uriya muntu ngo abivuge kuko atinya ko ari ukumukomeretsa akababara kandi ni uburyo bwaturuhura twese nk’umuryango nyarwanda.
IGIHE: Ubona imibanire y’abanyarwanda iganisha ku bumwe n’ubwiyunge ihagaze he muri iki gihe?
Bishop Rucyahana Aho tugeze uyu munsi ni heza turashima Perezida Kagame, turashima Leta y’u Rwanda, turashima buri munyarwanda wese wihanganye kuva aho twari turi hahandi tukaba tugeze aho tugeze uyu munsi ni heza. Ariko turacyafite urugendo rurerure ntabwo birera ndo de.
IGIHE: Tujya twumva imiryango imwe n’imwe idashyingirana kubera amoko. Ni bimwe mu bitarera ngo de?
Bishop Rucyahana: U Rwanda aho tugeze uyu munsi naseka, kuko tugeze aho bigaragara ko bishoboka naho ibyo gushyingirana n’ubu abahutu n’abatutsi barashakana.
Hari n’uwasigajwe inyuma n’amateka wambwiye ko yashyingiranwe n’undi munyarwandakazi utari uwasigajwe inyuma n’amateka, baragenda bashyingirana hirya no hino. Ariko icyo si cyo gipimo, uko babana ntabwo birera ngo de. Turacyafite abagisitara ku myanzuro ya gacaca, turacyafite abatarashobora kwatura ibyo bakoze.
IGIHE: Benshi mu bagukurikira, bakubona nk’umunyapolitiki kurusha umupasiteri. Nihe wowe wisanga cyane?
Bishop Rucyahana: Abambona batyo nabanza kureba ngasuzuma amaso yabo uko areba n’uko ntabishobora. Ubumwe n’ubwiyunge ni ikintu Leta yashyizeho ariko kiri muri Bibiliya.
Abo bavuga ko ndi umunyapolitike ntakorera Imana ntibasomye Bibiliya, muzababwire bajye gusoma mu 2 Abakolinto 5, Abefeso 2 n’igice cya 4, barebe icyo duhamagarirwa. Ni ukugira ngo dukundane, ni ukugira ngo tugire ubumwe. Nicyo nshinzwe muri Komisiyo y’Ubumwe n’Ubwiyunge.
IGIHE: Ni iki mwishimira mu buzima bwanyu uyu munsi?
Bishop Rucyahana: Ikintu cyanejeje mu buzima bwanjye ni uko nakiriye umwami Yesu nkamenya ko ari umukiza wanjye, akanyobora kandi akaba yarankijije.
Nkaba nkorera abanyarwanda mfite umutima nama unyemeza gukora ibyo ngomba gukorera Imana n’abanyarwanda bagenzi banjye.
IGIHE: Ni iki cyakubabaje?
Bishop Rucyahana: Icyambabaje rero ni ukuba narabaye mu buzima bwacishijwe bugufi ntiyumvamo icyo ngomba kuba ndicyo. Guteshwa agaciro nk’umunyarwanda no kuba mu buzima butari uwo ndi we, ukaba Uganda cyangwa ukaba ahariho hose wumva uri mu ntambara yo gushaka kumenya uwo uri we ariko ntube uwo uri we kubera aho uri.
Ibyo nicuza byo ni byinshi cyane, hari ibyo ntakoze kuko ntari mfite ubushobozi bwo kubikora, ibyo ntabwo bincira urubanza kuko ntari mfite ubushobozi bwo kubikora. Hari ibyo ntavuze nagombaga kuvuga, ariko ntafite uburyo bwo kubivuga cyangwa kubera uko nari meze. Ibyo ni ibintu wicuza mu buzima bwawe.
Mu buzima twabayemo hari igihe utakoraga icyo wagombaga gukora kuko utari ufite ubushobozi bwo kugikora, hari icyo wagombaga kuvuga ntukivuge kuko udafite ubushobozi naho uvugira. Ibyo rero bikubabaza mu buryo udashobora kubyiyumvisha.
IGIHE: U Rwanda wifuza kuraga abana bawe ni urumeze rute?
Bishop Rucyahana: Ni aho umunyarwanda n’umunyarwandakazi azaba afite agaciro n’umunezero wo kuba mu Rwanda rumuhesheje ishema nk’umunyarwanda, ariko kandi nibutsa n’abanyarwanda n’abo bana nduraga ko bagomba kugira umuhate n’inshingano zo kurugira icyo ruri rwo.
Source: Igihe.com/ Emma-Marie Umurerwa. Feb7/2019.
Categories: Memory


text:
Kugeza magingo aya mu Rwanda habarurwa amakoperative afite ubuzimagatozi agera ku 9,706 abarurwamo abanyamuryango basaga gato miliyoni eshanu (5,000,028). Ayo makoperative afite umutungo usaga miliyari 47.
Ku wa 6 Nyakanga 2019, ubwo mu Rwanda hizihizwaga umunsi mpuzamahanga w’amakoperative, wizihirijwe mu murenge wa Rugarama, Akarere ka Gatsibo, Ikigo k’Igihugu gishinzwe amakoperative (RCA: Rwanda Cooperatives Agency), cyagaragaje ko ayo makoperative asaga ibihumbi ikenda abarirwa mu Kuzigama no kugurizanya, Ubuhinzi n’ubworozi, atunganya umusaruro ndetse n’ay’ubucuruzi n’abaguzi. Hari kandi amakoperative y’ubwikorezi no gutwara abantu, ubukorikori, ubwubatsi, atanga serivisi, ubucukuzi, ubworozi n’uburobyi bw’amafi.
Uretse ayo makoperative 9,706 hari kandi amahuriro 148, impuzamahuriro zirenga 100, koperative ziguriza zigera kuri 447. Imirenge SACCO igera kuri 416 ibarurwamo abanyamuryango bagera kuri 3,100,000 ikaba ifite imari y’igishoro igera kuri miliyari 70. Inguzanyo zimaze gutangwa zigera kuri miliyari 296.
Ubushakashati bwakozwe muri koperative 552 z’ubuhinzi zibanda ku bihingwa byatoranyijwe mu turere 12, bwagaragaje ko abanyamuryango bagiye biyongera ku kigero cya 36 ku ijana, ugereranyije n’uko koperative zitangira byari bimeze. Ikindi kandi imari shingiro yagiye yiyongera kuri 92 ku ijana ugereranyine n’uko byari bimeze mu itangira ryayo.
Prof. Harelimana Jean Bosco, Umuyobozi Mukuru wa RCA, avuga ko amakoperative yateye imbere kuko nta munyamuryango muri koperative iyo ari yo yose uri mu kiciro cya mbere cy’ubudehe. Avuga ko kugira ngo koperative zishobore gutera imbere byatewe n’uko habayeho kuvugurura imiyoborere no kurwanya ba bihemu.
Yakomeje agira ati “Gutera imbere kw’amakoperative byagiye bijyana no kuvugurura amakoperative by’umwihariko ay’abahinzi b’ibirayi. Twanogeje imiyoborere mu makoperative, twinjiza amakoperative mu ikoranabuhanga, ubu rero bizatuma koperative zikomeza gukora neza. Ibi bisaba ubufatanye kandi n’abanyamuryango bakabigiramo inyungu”.
Prof. Harerimana avuga ko Leta yashyizeho uburyo bwo korohereza abanyarwanda gutangiza koperative, by’umwihariko ku bijyanye n’icyangombwa cyo kwemererwa gutangira gisigaye gitangirwa mu minsi itanu mu gihe mu myaka itatu ishize byakorwaga mu minsi 30.
Agira ati “Hashize igihe, ntabwo dukeneye ko abaturage badusanga mu biro ngo baje gushaka ibyangombwa byo gufungura koperative, ahubwo twe tubasanga aho bari bamaze kwishyira hamwe, tukanabafasha mu bujyanama n’ubundi bubafasha. Intego dufite ni uko niba gufungura ikigo bitwara amasaha atandatu, natwe nibyo turi kunoza.”
Mu myaka yashize koperative zakunze kuvugwamo imicungire mibi, abayobozi bazo batorokana amafaranga y’abanyamuryango n’ibindi bibazo bitandukanye.
RCA itangaza ko nko muri Koperative Umurenge SACCO, Abanyamuryango bari barafashemo inguzanyo batinze kwishyura n’ayo banyereje yose hamwe yagerage kuri miliyari eshanu z’amafaranga y’u Rwanda, ariko kuri ubu hamaze kugaruzwa akabakaba miliyari eshatu (2.800.000.000Frw). Muri koperative zisanzwe hari haranyerejwe agera hafi kuri miliyari ebyiri (1.900.000.000Frw), hakaba hamaze kugaruzwa miliyoni 220 z’amafaranga y’u Rwanda.
RCA ivuga ko abibye aya mafaranga cyangwa abayanyereje, bagejejwe mu butabera ndetse abayobozi bagaragaweho imiyoborere idashyira imbere inyungu z’abanyaamuryango, bambuwe inshingano hatorwa abo abanyamuryango biyumvamo kandi bazafasha koperative gutera imbere.
Kugeza ubu koperative zicunzwe neza zigera kuri 94 ku ijana, naho 3 ku ijana ziri hagati mu gihe 3 ku ijana zicunzwe nabi.
Ingamba zikomeje gufatwa n’iki kigo harimo gukoresha abacungamutungo babifitiye ubumenyi ndetse no gukoresha ikoranabuhanga mu micungire y’umutungo w’amakoperative.
COPRORIZ-Ntende irashimwa imikorere
Guverineri w’Intara y’Iburasirazuba Mufulukye Fred, yagaragaje ko koperative zikora neza ari iziteza imbere abanyamuryango bazo. Yagize ati “Koperative zikora neza ni iziteza imbere abanyamuryango bazo, zikarwanya ubukene, zikazamura imibereho myiza y’abanyamuryango bazo. Ukurikije ibikorwa bya koperative COPRORIZ-Ntende ni urugero rwiza rwo kwigirwaho. Ikindi ni uko koperative ari inzira nziza y’iterambere, tukaba dusaba abaturage guhuza imbaraga”.
Perezida wa koperative y’abahinzi b’umuceri ba Ntende, Rugwizangoga Elysée, avuga ko hari ibikorwa byinshi koperative yakoze bikaba bituma buri kwezi binjiza amafaranga miriyoni umunani iyi koperative ikaba yashinzwe mu 2003 ikaba yakunze kwibanda ku gihingwa cy’umuceri.
Yagiye yaguka haba mu bwinshi bw’abanyamuryango n’umusaruro, itangira ihinga ku buso bwa hegitari 60, ifite abanyamuryango bagera kuri 50. Uyu munsi ihinga kuri hegitari 900 n’abanyamuryango 3761.
Bamaze kugera ku bikorwa by’iterambere birimo hoteli y’inyenyeri ebyiri, amakamyo arindwi, ubworozi bw’inkoko aho buri munyamuryango afitemo inkoko 50 ze bwite n’ibindi bikorwa bitandukanye. Yakomeje avuga ko bafite intego yo gukomeza guteza imbere imibereho y’abanyamuryango hibandwa ku kubaka ubushobozi bwabo.
Nta muntu uri mu kiciro cya mbere n’icya kabiri ubarizwa muri Koperative
Umuyobozi w’Akarere ka Gatsibo, Gasana Richard, yagaragaje ko nta muturage uri mu kiciro cya mbere cyangwa icya kabiri cy’ubudehe uri muri koperative. Yagize ati “Turasaba abaturage kwitabira gukorera muri makoperative. Abanyamuryango b’amakoperative akorera mu karere kacu nta muntu n’umwe ubarizwa mu kiciro cya mbere cyangwa icya kabiri cy’ubudehe”.
Ibyitwa umwanda bibyazwa umusaruro
Mukampazimpaka Christine ni umunyamuryango wa Koperative Innovetion Rugarama, ikora ubukorikori yifashishije ibisigazwa by’ibitenge bimwe bigaragara nkibidafite umumaro ni mifuniko yafata ndetse bakanifashisha imiheha iba yajugunywe bagakoramo ibintu bitandukanye birimo ibikapu, tapi n’ibindi.
Agira ati “nk’ubu isakoshi ngendana nijyewe wayidondeye iparato ntegura haje abashyitsi ningewe uba wanyikoreye kubwanjye mbona narungutse byinshi mubituma nishimira iyi koperative nuko yankuye mubukene kandi iyi koperative ntanumwenda tugira twatangiye dukoresheje ayacu nubwo tutarabona isoko ryagutse ariko turabyizeye ko tuzagera kure
Yabwiye ko nyuma y’umwaka umwe amaze muri iyi koperative yabonye impinduka zikomeye mu rugo rwe, aho kuri ubu atagisabiriza umugabo we ahubwo bafatanya mu iterambere ry’umuryango wabo.
Ati “Uretse kuba iyo ndi muri koperative mbasha gushyikirana n’abandi nkaba navuga ko yankuye mu bwigunge, ariko kandi ubu ntabwo ngitegera amaboko umugabo wanjye, abana dufatanya kubishyurira mituweri akenshi n’amafaranga y’ishuri ninge uyishyura.”
Munezero Jeanne d’Arc


text:
Musanze: Ubwoya bw’intama ni imari ikomeye ivamo ubudodo
Abagize Koperative Umuzabibu mwiza ihuriyemo abagore bari bafite ibibazo by’imibereho itari myiza, bakora imyambaro n’indi mitako baboha mu budodo batunganya mu bwoya bw’intama.
Aba batangiye mu 2007 igizwe n’abagore 10 ariko ubu bamaze kuba 120. Bakorera mu Murenge wa Muhoza mu Karere ka Musanze.
Ubu bamaze kugera ku bworozi bw’intama zo mu bwoko bwitwa “Melino”, zigera kuri 500 biyororeye. Ni na zo zibaha bumwe mu bwoya bifashisha mu kazi kabo ka buri munsi.
Umurerwa Marie Claire umwe mu bagize iyi koperative, avuga ko ubu budozi bubafitiye akamaro, kuko mbere yo kubutangira imibereho yabo yari mibi.
Avuga ko bihuje bamwe ari abakecuru badafite amikoro, abandi ari abapfakazi bari baratakaje icyizere, abandi batagira kirwaza muri rusange bafite intege nke n’imibereho mibi.
Ngo ariko kwihuriza hamwe bagakora ubudozi bushingiye ku bwoya bw’intama ubuzima bwabo ngo bwabaye nk’ubwongeye kuzanzamuka.
Yagize ati: “Ubu tubayeho kubera ubwoya bw’intama, bwaduhaye akazi kandi kaduhemba kuko buri muntu muri twe uhembwa macye ahabwa umushahara w’amafaranga ibihumbi 41 ku kwezi, bikadufasha gutunga ingo no kwibeshaho mu buzima bwacu bwa buri munsi tudasabirije.”
Ubwoya bw’intama bakoresha babukura ku zo biyororeye cyangwa bakagira ababubagemurira, byaba ngombwa bakajya kubuzana mu gihugu cya Kenya.
Gusa bavuga ko hari ikibazo cy’ubwoya bw’intama buboneka ari bucye bigatuma na bo ibyo babubyazamo biboneka ari bicye ku masoko nabwo kandi bikanahenda.
Umurerwa agira ati “Kuba ubwoya tububona ari bucye bituma hari n’igihe tujya kubushaka mu gihugu cya Kenya kugira ngo nibura tubashe kubwongera kubwo tuba twifitiye.”
Avuga ko bibabera imbogamizi ituma n’ibyo bakora ibintu bihenze ku isoko. Ati “Usanga nk’ingofero y’ubudodo tuba twaboshye ihagaze nk’ibihumbi 15Frw nyamara tububonye ku bwinshi igiciro cyayo gishobora kumanuka cyane.”
Bavuga ko bifuza kujyana n’abandi mu cyerekezo cyo guteza imbere ibikorerwa mu Rwanda muri gahunda ya Made in Rwanda.
Imyambaro yiganjemo imipira, amakanzu, ibiringiti, za furari, amatapi n’imitako nibyo abagize iyi Koperative Umuzabibu mwiza baboha bifashishije, ubudodo bakora mu bwoya bw’intama, bakagena amabara yabwo bakoresheje ibimera bitandukanye.
Umukuru w’intara y’amajyaruguru Gatabazi Jean Marie Vianney, ahamya ko hari uruhare rugaragara ubworozi bw’intama bushobora kugira mu guteza imbere gahunda ya Made in Rwanda.
Asaba abafite aho bahuriye no guteza imbere ubworozi muri rusange kuzongera ku bwinshi kugira ngo abakeneye iby’ibanze bizikomokaho babibone hafi kandi bihagije.
Anavuga ko korora intama bitateza imbere gusa abakeneye kuzibonaho ubwoya bwazo, ahubwo ngo zinatanga inyama n’amata bigira uruhare mu guhangana n’ikibazo cy’imirire mibi.


text:
Video:Ubuhamya bw’umubyeyi wakize indwara ikomeye akanatsinda urubanza abikesha kureba umukozi w’Imana kuri Television
, 4 months ago
Itorero rya Zeraphath Holy Church mu Rwanda kw’ishami ry’i Nyamirambo bari bamze iminsi mu giterane cy’amasengesho bahaye intego igira iti "Humura Yesu arakiza" iki giterane gisize amashimwe akomeye mu mitima y’abakitabiriye aho benshi bagiye bagararagara bashima Imana kuko yabakijije uburwayi .
Ishimwe ry’umubyeyi waje gushima Imana muri uru rusengero avuga uburyo Imana yamukijije uburwayi bukomeye yaramaranye igihe kirekire ndetse akanaburana urubanza rukomeye yarafite abikesha gukorikira Bishop Harerimana Jean Bosco kuri Television ryakoze ku mitima y’abitabiriye iki giterane.
Uyu mubyeyi waje yasazwe n’amarangamutima yagizwe ati:"Ndashima Imana kuko nahuye n’ibintu byinshi mu mubiri ariko rimwe ubwo nari murugo kuko nakundaga gukurikirana Tv One buri gihe nakurikiranye inyigisho za Bishop maze ngiye kumva numva amvuzeho agira ati :"Wamumama we wicaye munzu iwawe urwaye akaguru kakurembeje ,fata ku kaguru kawe tugasengere ,iyegereze amazi wayakaraba wayisiga nk’amavuta ariko ubukore mukwizera wumve ko Imana igukijije.
Uyu mu mama yakomeje avugako yabikoze nkuko Bishop yabimubwiye maze ahita yumva umurimo mwinshi mu kuguru ahita akira ububurwayi bwe bwari bwarabaye amayobera.
Uyu mubyeyi yakomeje avugako yarafite ikindi kibazo cy’urubanza rukomeye maze yizerako Imana imukijije izanamuha gutsinda maze ashaka guhinyuza Imana avuga ko agiye gusengera kwa Bishop ko niba ari umukozi w’Imana amuvugeho maze ahageze Bishop amubwirako urwo rubanza yarutsinze kandi koko bigenda nkuko uyu mushumba yabimubwiye .
REBA VIDEO UYU MU BYEYI ATANGA UBU BUHAMYA :


text:
Ibyiciro by’ubudehe bishobora kuva kuri bine bikaba bitanu
Umuyobozi ushinzwe imibereho myiza mu kigo gishinzwe guteza imbere ibikorwa by’iterambere mu nzego z’ibanze (LODA), Gatsinzi Justin aravuga ko ibyiciro bishya by’ubudehe bishobora kuva kuri bine byari bisanzwe, bikaba bitanu.
Ibi abishingira ku bimaze kuva mu bitekerezo by’abaturage inzego zitandukanye zirimo Leta n’abafatanyabikorwa bamaze iminsi bakusanya. Ni amakuru agamije kunoza ibyiciro by’ubudehe no gukosora amakosa agaragara mu byiciro byari bisanzwe biriho.
Gahunda yo kuvugurura ibyiciro by’ubudehe imaze iminsi iganirwaho n’inzego zitandukanye, abaturage bakaba barasabwe kuyitangaho ibitekerezo kugira ngo ibyiciro bishya bizaze bivuguruye bitumvikanamo amakosa yagaragaye mu byiciro byari biriho, aho wasangaga abaturage bavuga ko bahawe ibyiciro by’ubudehe bitabakwiye.
Hari abandi bavuze ko bijya gushyirwaho abaturage batari bazi ko hari serivisi bazemererwa cyangwa bakazimwa hashingiwe ku cyiciro cy’ubudehe umuturage arimo.
Hari n’abayobozi bashinjwe guhindura amakuru abaturage babahaye, bakanga kubashyira mu byiciro bibakwiriye by’abatishoboye mu rwego rwo kugaragaza ko mu gace uwo muyobozi ayobora nta bakene benshi bahari.
Icyemezo cyo kuvugurura ibyiciro by’ubudehe cyavutse muri 2018 mu nama y’umushyikirano yabaye muri uwo mwaka nyuma y’uko hari abaturage benshi bagaragaje kutishimira ibyiciro by’ubudehe bashyizwemo.
Sheikh Bahame Hassan, umuyobozi mukuru ushinzwe iterambere rusange n’imibereho myiza y’abaturage muri Minisiteri y’Ubutegetsi bw’igihugu (MINALOC), avuga ko na bo basanze ari ngombwa kuvugurura ibyiciro by’ubudehe.
Ati “Impamvu ikomeye cyane ni uko ibyo mu mwaka washize wa 2018 byagendanaga n’inyungu abantu bifuzaga, ugasanga serivisi ziratangwa zishingiye ku cyiciro cy’ubudehe umuntu arimo, ugasanga umuntu arifuza ko yakwishyurirwa mituweli, yajya muri VUP, rimwe na rimwe ugasanga na ba bandi bishoboye na bo barifuza kujya muri iyo nzira kugira ngo babone izo nyungu. Ibyo na byo twabibonyemo inzitizi.”
Ati “Ibyiciro by’ubudehe rero babifashe nk’ibyo gufasha abantu guhabwa serivisi, bituma amahane aba menshi, ibibazo biba byinshi, kujurira kuba kwinshi, tuza gusanga nta yindi nzira tugomba gukoresha uretse kuvugurura ibyiciro by’ubudehe, nibura buri wese yibone mu cyiciro kimukwiye.”
Abaturage bibaza aho gahunda yo guhindura ibi byiciro igeze, bakagaragaza n’amatsiko ku miterere y’ibyiciro bishya by’ubudehe. Gatsinzi Justin, umuyobozi ushinzwe imibereho myiza mu kigo gishinzwe guteza imbere ibikorwa by’iterambere mu nzego z’ibanze (LODA), asobanura ko ubu barimo kugana ku musozo wo gukusanya amakuru.
Inzego zishinzwe gukusanya amakuru zivuga ko kugeza ubu iby’ibanze byavuye muri iryo kusanyamakuru biteganya ko ibyiciro by’ubudehe bishobora kuba bitanu nk’uko Gatsinzi akomeza abisobanura.
Ati “Kugeza ubu amajwi menshi yahurije ku byiciro bitanu mu mwanya wa bine byari bihari. Ibyiciro bitanu ni byo abenshi bahurijeho. Raporo twagiye twegeranya yaba iyakozwe n’inzego za Leta, yaba iyakozwe n’abafatanyabikorwa, twasanze ubwiganze ari ubwo ku byiciro bitanu.”
Gatsinzi avuga ko ibizakurikizwa kugira ngo abaturage bashyirwe mu byiciro na byo ngo bisobanutse ku buryo abaturage ubwabo ari bo bazajya bishyirira umuntu mu cyiciro bitewe n’uko bamuzi, ku buryo buri wese azaba ari mu cyiciro kimukwiriye. Ibi ngo bizakosora ibyabayeho mu bihe byahise aho abantu bagiye binubira ko batanze amakuru ariko ibyavuyemo bikaza bihabanye n’amakuru batanze, rimwe na rimwe bakabwirwa ko ari mudasobwa zabihinduye.
Mu rwego rwo kwizera kandi ko amakuru atazagera hejuru ngo ahindurwe, inzego zibishinzwe zivuga ko amakuru azatangirwa ku mudugudu azaba abitse ku mpapuro z’umwimerere zibitse ku mudugudu ku buryo nihabaho kwibeshya bizoroha kubikosora barebeye kuri izo mpapuro z’umwimerere.
Mu bindi inzego zishinzwe ivugururwa ry’ibyiciro zizeza abaturage ni uko ibyiciro bishya by’ubudehe ari ibyo gufasha Leta mu igenamigambi, atari ibyo gushingirwaho hatangwa serivisi zimwe na zimwe nko kwishyurira abanyeshuri muri kaminuza cyangwa gutanga ubufasha runaka. Izo serivisi ngo zizajya zihabwa uzikwiriye hakurikijwe uko agaragara, bitandukanye n’uko ubu byakorwaga aho wasangaga hari ababirenganiramo bitewe no gushyirwa mu cyiciro kitabakwiye.
Gatsinzi ushinzwe imibereho myiza mu kigo gishinzwe guteza imbere ibikorwa by’iterambere mu nzego z’ibanze (LODA), avuga ko amazina y’ibyo byiciro na yo ahari ari na menshi yatoranyijwe mu yandi menshi ariko akaba akirimo gusuzumwa ku buryo kugeza ubu batakwemeza ko hari ayamaze gutoranywa, dore ko no kwakira ibitekerezo bikomeje.
Mu gihe amazina y’ibyo byiciro bishya ataraboneka ngo yemezwe, abantu bazagenda bashyirwa mu byiciro by’ubudehe hashingiye ku bushobozi buboneka mu ngo, ku bushobozi bwo gukora, cyangwa se ku nkomoko y’ibyaba bitunze umuryango, bityo ibyiciro by’ubudehe bikagenda bizamuka ari na ko birutana kugeza no ku bafite ubukire bugaragara bubashoboza kuba bakwihitiramo uko babaho kubera amikoro bafite.
Ibikorwa byo gukusanya amakuru mu buryo bwa rusange ku byiciro bishya by’ubudehe byatangiye muri Gashyantare 2019. Igihe cyo gutangaza ibizava muri iryo kusanyamakuru bya burundu ntikiratangazwa icyakora ngo ni mu gihe cya vuba.
Abaturage basabwa kuzitabira ibikorwa byo kubashyira mu byiciro bishya by’ubudehe, ibyo bikorwa bikazabera ku rwego rw’umudugudu. Impamvu bashishikarizwa kwitabira ngo ni uko ari bo bazagira uruhare mu kwemeza icyiciro buri muturage akwiye kujyamo dore ko baba banaziranye.
Amatariki yo guhura no gushyira buri wese mu cyiciro gishya cy’ubudehe na yo ngo bazayamenyeshwa igihe nikigera, buri muturage agashishikarizwa kuhibera, ariko utazaba ahari abaturage ngo bazamutangaho amakuru bakurikije uko bamuzi.
Aya makuru yerekeranye n’aho ibikorwa byo kuvugurura ibyiciro by’ubudehe bigeze, yatanzwe mu cyumweru gishize mu kiganiro cyateguwe na Pax Press ku nkunga y’Umuryango Nterankunga w’Abanya-Norvege (NPA) ku bufatanye na MINALOC, LODA ndetse n’imiryango ya Sosiyete Sivile itandukanye harimo umuryango wa Transparency International Rwanda, urwanya ruswa n’akarengane, hamwe na Never Again Rwanda, umuryango uharanira kubaka amahoro no kurwanya Jenoside.
Ibitekerezo ( 1 )
muhaye.
abakurubumudugudu
kurya.ruswa.ubushije
sukobyagenze.mbona
inama.yange
=>1.byakorwa.nabaturage.nubuyozi.kuva
kumurenge.kuzamura
=>2.kuzana.mudasobwa
mudugudu
=>3.abayobozi.bakava
mubiro.kuva.kumurenge
kuza.kuntumwa
zarubanda
bikagenderako
bamudugudu.abo
kukagali.ntibabikoreho


text:
Rwanda | Nyamirama: Abaturage batishyura neza batumye gahunda y’ubudehe ihagaragara muri imwe mu midugudu
Umunyamabanga nshingwabikorwa w’umurenge wa Nyamirama wo mu karere ka Kayonza, Bizimana Claude, avuga ko abaturage batishyuye neza amafaranga y’ubudehe batumye gahunda y’ubudehe isubikwa muri imwe mu midugudu igize uwo murenge.
Ubuyobozi bw’umurenge wa Nyamirama bwafashe amafaranga leta yari yawugeneye muri gahunda y’ubudehe bukajya buyaguriza abaturage mu midugudu, bakazayishyura bashyizeho inyungu nkeya nk’uko umunyamabanga nshingwabikorwa w’uwo murenge abivuga.
Gusa bamwe mu baturage ngo ntibagiye bishyura ayo mafaranga neza ku buryo ubu harimo imyenda isaga miliyoni ebyiri z’amafaranga y’u Rwanda. Ibyo byatumye gahunda y’ubudehe isubikwa mu midugudu irindwi kuri 33 igize umurenge wa Nyamirama nk’uko umunyamabanga nshingwabikorwa wa wo abivuga.
Abaturage bo mu midugudu yasubitswemo gahunda y’ubudehe, bavuga ko byabagizeho ingaruka cyane kuko ubudehe bwari bubafitiye akamaro kanini. Basaba ubuyobozi bw’umurenge wa Nyamirama kugira icyo bukora kugira ngo iyo gahunda isubukurwe mu gihe cya vuba aho yari yarasubitswe.
Munyemana Aminadabu wo mu mudugudu wa Ntinnyi mu kagari ka Rurambi, aho ubudehe bwasubitswe, abisobanura muri aya magambo “Amafaranga y’ubudehe yatumaga abaturage bikenura, kandi akabagoboka igihe bari mu tubazo. Ubuyobozi budufashije bugasuzuma vuba ikibazo cyatumye bihagarara bigakemuka vuba byafasha abaturageâ€
Umunyamabanga nshingwabikorwa w’umurenge wa Nyamirama avuga ko ubu hashyizwe imbaraga mu kwishyuza abaturage batishyuraga uko bikwiye. Yongeraho ko bamaze kwishyuza miriyoni ziyingayinga ebyiri ku buryo hari icyizere ko mu gihe cya vuba aho ubudehe bwasubitswe buzasubukurwa.
Yongeraho ko mu gutanga inguzanyo komite y’umudugudu n’iy’ubudehe zizajya zishyira umukono ku masezerano y’inguzanyo umuturage ahawe, kugira ngo zizanafatanye kwishyuza iyo nguzanyo.
Ibyo ngo bizanajyana no gushyiraho gahunda ihamye yo kwishyuza ndetse na komite ishinzwe kwishyuza yongererwe imbaraga kugira ngo hatazongera kubaho ikibazo cyo gutinda kwishyura.
Â


text:
Uburezi n'Umuco 03/07/2019
Mu buhamya butandukanye, Kinyamateka yaganiriye n'abagize urugo rwo kwa Sina Gerard kuri Nyirangarama. Ni ubuhamya umunyamakuru yakiriye bukomotse ku banyeshuri (Abimana Jeanne Gentille Alice, Ingabire Veronise n'Uwase Diane), ku murezi (Ndagijimana Felicien) ndetse no kuri nyir'ishuri Bwana Sina Gerard.
Abimana Jeanne Gentille Alice umunyeshuri wiga mu ishami ryo gutunganya ibikomoka ku buhinzi n’ubworozi mu mwaka wa 6
Abimana Jeanne Gentille Alice wavukiye mu karere ka Rusizi, umurenge wa Muganza, wiga mu mwaka wa gatandatu w’amashuri yisumbuye mu ishami rwo gutunganya ibikomoka ku buhinzi n’ubworozi (Food Processing) muri College Foundatiom Sina Gerard, avuga ko yarebye uko u Rwanda ruri gutera imbere vuba vuba, uko bukeye n’uko bwije, maze ahitamo kwiga iri shami kuko yabonaga ko rikenewe cyane ku isoko. Yagize ati: ”Maze gutangira kwiga nasanze ari byiza cyane, biryoshye cyane maze mperako mbikunda. Iyo wiga ibintu nk’ibi ngibi ubumenyi wasigaranye mu mutwe bugufasha mu gukora akazi kuko ushobora kugera ahantu ukabereka ibyo wize mu bikorwa n’amagambo utarinze werekana impamyabumenyi yawe. Byaranshimishije nsanga ibyo twiga ari ingirakamaro cyane kurusha uko nabitekerezaga, niyo mahirwe ya mbere nagize mu buzima”.
Abimana akomeza avuga ko yiga neza iri shami ryo gutunganya ibikomoka ku buhinzi n’ubworozi kandi ko aba abyumva neza abitsinda. Yagize ati : ” Aho nagiye kwimenyereza (STAGE) bambazaga niba ndi umukozi cyangwa ndi uwimenyereza kubera ubumenyi bambonanaga". Abimana Jeanne Gentille Alice ahamya kandi yizera ko nasohoka mu ishuri arangije kwiga azihangira imirimo akaba rwiyemezamurimo akoresheje ubumenyi yahawe. Akomeza avuga ko azahangana n'ikibazo cy'’ubushomeri cyane ko nk’abanyeshuri bigana batangiye kwizigamira aho ubu bafite ikimina mu ishuri batangamo amafaranga igihumbi buri kwezi guhera biga mu mwaka wa 5. Ubu buri muntu ageze ku bihumbi biri hagati ya 15000- 20000”. Abimana yasoje abwira Kinyamateka ko naramuka abonye umwanya wo kuganira na Sina Gerard azamubaza ibanga akoresha mu gukurikirana (managing) neza abakozi kuko usanga abakozi be bamarana igihe kandi bakorana neza, abahembera igihe kandi n’ibyo akora byose biragenda. Abajijwe icyo yigiye kuri Sina Gerard, yaravuze ati : "Sina Gerard nk’umuhinzi-mworozi namwigiyeho ukwigirira icyizere." Akomeza avuga ko Sina Gerard ari umuntu ufite icyizere muri we, ikindi kandi ni umuntu ushaka kumenya ikintu icyo aricyo cyose, uhora atera imbere kubera ukuntu agenda ashakisha ntabwo aryama ahora ashaka gutera imbere. Abimana ati : "Icyo nambwigiyeho ni uko ntagomba kuryama ngo nsinzire ndeke umutwe utuze kandi isi iri gutera imbere nanjye ngomba gutera imbere”.
Ingabire Veronise umunyeshuri wiga ishami ry’ubworozi muri College Foundatiom Sina Gerard
Ingabire Veronise wavukiye mu karere ka Gasabo, umurenge wa Remera, wiga muri College Foundatiom Sina Gerard ishami rw’ubworozi avuga ko icyambere ari ugutinyuka kandi ko umuntu wese ashoboye. Yagize ati : ”Mbere nanywaga amata ariko nkifuza kumenya aho aturuka, nza kubaza amakuru y’ibijyane n’ayo masomo ntangira kubyiga, ndabikunda kuko nabonaga ari ibintu bigomba kungeza kure cyane. Akenshi urubyiruko ry’ubu rwikundira ibintu byoroshye cyane, jye ntabwo aribyo nshaka umuntu agera kucyo ashaka kubera ko yakoze cyane, byanze byakunda naravuze ngo ibi nimbijyamo bizambashisha mbashe kugera aho nshaka kugera, kandi mu ishuri ryacu abakobwa nitwe dutsinda cyane, kuko turi 18 abahungu 5 icumi ba mbere ni abakobwa”.
Ingabire akomeza avuga iyo wize ugatsinda bigufasha kugera ku ntego yawe. Ati :” Mu rwego rwo guhangana n’ubushomeri igihe tuzaba turangije kwiga, twakoze ikimeze nka Koperative, dukora ubworozi bw’inkoko nk’ishuri tukabikorera mu kigo ariko bikitirirwa ishuri ryacu. Kandi turanizigamira ku mafaranga ababyeyi baba baduhaye (Argent de poche) tukagira ayo turya nayo twizigamira. Icya mbere ni uko twumva ko dushoboye, ibi bikazadufasha kwiyigira umushinga igihe tuzaba turangije muri aya mafaranga twizigamiye”.
Yungamo agira Ati:”Ndamutse mbonye umwanya wo kuvugana n’uwashinze iki kigo cya College Foundatiom Sina Gerard namugisha inama ku ibanga yakoresheje kugira ngo ibyo afite byose uko yabigezeho. nkongera nkamubaza ibi byose kugira ngo ubigereho, hari aho wari uri, hari naho washakaga, ubundi aho wari uri naho washaka kugera warahageze koko? Cyangwa urashaka gukomeza kugira ngo ugere n’ahandi harenzeho?. Namugisha inama nkamubaza nti nkatwe nk’urubyiruko, ibyo aribyo byose yaciye muri iki cyiciro cy’urubyiruko n’ibyo tunyuramo yabiciyemo, nkamubaza nti! ese iyo nzira yagiye acamo byagenze gute ? imbogamizi yagiye ahura nazo ni izihe? ikindi namubaza ibanga akoresha mu kurambana abakozi muri kampani ye hari andi makampani abakozi bahora bagenda. Ibi byamfasha kuba rwiyemezamurimo mwiza”.
Uwase Diane umunyeshuri mu mwaka wa gatandatu
Uwase Diane utuye mu karere ka Gasabo, umurenge wa Remera, akagali ka Nyabisindu, wiga mu mwaka wa gatandatu mu ishami ry’ubuhinzi muri College Foundatiom Sina Gerard avuga ko aho yakuye igitekerezo cyo kwiga ko yicaye agatekereza ibyo umuntu akenera, kandi niba umuntu akenera kurya tugomba no guhinga. Ati:”igihe icyo aricyo cyose umuntu akenera guhaha, akenera kubona icyo arya agatanga amafaranga ; ni muri urwo rwego mu ntego yanjye ngamije kuzamura ubuhinzi mbukora kinyamwuga. Ubu mfite umushinga nindangiza nzakora ubuhinzi bw’inyanya mbukoreye munzu zagenewe ubuhinzi (Green house). Kubera nakuze ntozwa n’ababyeyi banjye kwizigamira nahereye mu mwaka wa 3 w’amashuri yisumbuye nizigamira none ubu ngeze ku bihumbi 300,000 y’amafaranga y’u Rwanda “.
Akomeza agira ati:” nk’umuhinzi w’umwaga icyo nshaka ni uguteza imbere ubuhinzi mu gihugu cyacu cy’u Rwanda, kandi nkereka n’urubyiruko ko ibyo bibwira, ibyo batekereza ku buhinzi atari uko biri. Kuko usanga hari abagitekereza ko bisuzuguritse cyane ; ntabwo ariko bimeze ahubwo ubuhinzi nibwo bw’ibanze kuko umuntu igihe icyo aricyo cyose akenera kurya”.
Ndagijimana Felecien umuyobozi ushinzwe amasomo muri tekinike mu kigo gishinzwe ubumenyingiro College Foundatiom Sina Gerard
Ndagijimana Felecien, umuyobozi ushinzwe amasomo muri tekinike mu kigo gishinzwe ubumenyingiro College Foundatiom Sina Gerard, akaba ashinzwe amashami arimo gutunganya ibikomoka ku buhinzi n’ubworozi (Food Processing), ubworozi, ubuhinzi, ubudozi, ubusuderi, gutunganya imisatsi, ubukanishi, ubwubatsi, yabwiye Kinyamateka ko College Foundatiom Sina Gerard ari ikigo cyagiye cyiyubaka uko umwaka utashye. Yagize ati : ” Twatangiye mu mwaka wa 2004, dutangirana n’abana biga mu mashuri y’incuke (Gardienne). 2007 dutangira icyiciro rusange cy’amashuri yisumbuye (Tronc commun), 2014 twatangije amashami (section) dutangirana ishami ry’ubuhinzi n’ubworozi, 2016 dutangiza ishami rwo gutunganya ibikomoka ku buhinzi n’ubworozi (Food Processing), 2018 dutangiza andi mashami atandukanye arimo ubudozi, ubusuderi, gutunganya imisatsi, ubukanishi, ububaji n’ubwubatsi. Akomeza avuga ko kugeza ubu bageze ku banyeshuri bagera ku 1700, bari mu byiciro bitandukanye : barimo abiga mu mashuri y’incuke, abanza, icyiciro rusange cy’amashuri y’isumbuye no mu mashami atandukanye, mu mashami (section ) dufite abanyeshuri 310 b’abakobwa n’abahungu 175. Mu ishuri ribanza dufitemo 456, mu cyiciro rusange cy’amashuri y’isumbuye ni 564.
Ndagijimana avuga ko ubwitabire cyane muri iri shuri bwitabiriwe n’abana b’abana babakobwa cyane mu mashami. Yagize ati:” birashimishije cyane abakobwa baritabiriye, batinyuka imyuga kandi nibo baza ku mwanya wa mbere mu gutsinda amasomo. Biga bafite intego zo kuzavamo ba rwiyemezamirimo beza. Cyane ko n’uwashinze iki kigo Sina Gerard icyo agamije n’umusanzu nawe yaha Leta ari ukugira ngo ibyo akora asige abibibye mu rubyiruko. Muri rusange yari asanzwe azwi ku nganda zikora Agashya, Akabanga ariko hari n’uruganda rw’ubwenge yabashyiriyeho. Ni iby'agaciro rero kubona n’abakobwa babyitabira. Ni ejo hazaza ari kubaka kugira ngo tuzabone Sina Gerard w’umukobwa aho kubona uw’umugabo nawe wahanze imirimo”.
Ndagijimana avuga uburyo babayeho, yavuze ko abanyeshuri byose babibona kuri Nyirangarama. Yagize ati : ”Bimenyereza mu nganda zabo, bakanazigiramo niho amasomo yabo bayakorera. Umwana agerageza kubona igihingwa mu murima, akazamuka akinjira mu ruganda, akareba uko bacuruza. Ibyo ni ibi biri kugenda bimwubaka kugira ngo abe umuntu wuzuye mubyo yize, atari wa wundi ujya guhimba umushinga akawuhimbira mu kirere atazi ngo ngiye gukora umutobe (jus) iva hehe? imbuto nzazikura hehe? Aba azi aho zaturutse, uko zikorwa , uko bigenda n'ukuntu bashaka isoko ibyo byose aba abibizi." Mu ngamba bafite, Bwana Ndagijimana Felicien avuga ko abana bazajya barangiza muri College Foundatiom Sina Gerard bafite akazi mu kigo. N’abatakabonye bazajya babahuza n'abandi bafite ibigo n’abashoramari barambagije abanyeshuri babo. Ndagijimana ati : "Udakomeje kwiga kaminuza duhita tumushakira akazi. N’ubu ngubu hari abana twitegura kohereza mu mahanga, hari umushoramari waje kurambagiza abo bana bize ubuhinzi. N’abandi bazarangiza kwiga mu ishami rwo gutunganya ibikomoka ku buhinzi n’ubworozi (Food Processing) bazaba abakandida ba mbere bazakorera mu nganda zacu. Intego dufite ni ukuba intangarugero mu mashuri yose yo mu Rwanda cyane ko kugeza ubu icyiciro cya mbere cyarangije hano twatsindisije 100%”.
Sina Gerard washinze ikigo College Foundation Sina Gerard yahishuye ibanga akoresha
Sina Gerard washinze ikigo College Foundation Sina Gerard avuga ko ibanga akoresha kugira ngo akorane neza n’abakozi be ari ubufatanye hagati ye n’abakozi. Yagize ati : ”Ibanga nta rindi ni uguha umukozi agaciro, ukamenya ko ibyo ufite n’ibyo ugeraho n’ibyo wifuza ari ubufatanye bwa mwembi. Ukamwubaha, akakubaha kandi ugaharanira icyamugira akamaro, nk’uko nawe aba aharanira icyakugirira akamaro. Iryo niryo banga, ubundi tugahurira mu bikorwa rusange kandi nanjye nkashyiraho imbaraga kugira ngo ndebe ko nakomeza kubashakira akazi nanjye ntiretse”. Akomeza avuga ko byose bishoboka. Iyo Imana yaguhaye ubwenge, ikaguha ubuzima, ikaguha ubuyobozi bwiza n’abayobozi bakadushishikariza gukora, gukora neza no kwigira, bigufasha kwiteza imbere ugateza imbere n’abandi. Sina ati:” Ibyo byose ni ibituma wumva unezerewe, ahasigaye ugashyira mu bikorwa icyo ugomba gukora nawe. Icyo cyizere wifitiye nawe ukagiha abandi nk’uko nawe uba wakigiriwe, bityo bigatuma rero nk’abo bana b’abakobwa ubafasha kudatekereza kujya mu muhanda, kugatekereza kwirirwa bisiga ngo batembere, ahubwo ukumva barimo bakora umwuga w’ububaji ntakibazo, bakora ubusuderi n’indi myuga. Abana b'abakobwa bagasangira umyuga wose na basaza babo bakumva ari kimwe". Sina akomeza avuga ko intumbero yari afite atangiza iri shuri yagiye azigeraho buhoro buhoro kandi agikomeje ; azashyiraho Kaminuza izigisha ibijyanye n’ubuhinzi n’ubworozi n’imyuga muri rusange. Ikindi ni uko afite intego y’uko umwana uzajya arangiza muri iri shuri azajya yakirirwa hejuru ku isoko ry’umurimo kubera ubumenyi buhagije azajya asohokana .
Nkundiye Eric Bertrand
KINYAMATEKA IRABATUMIKIRA


text:
Bamwe mu banyarwanda batuye mu Budage baje mu karere ka musanze gutaha ibyumba by’amashuri bubatse mu murenge wa Gataraga, GS Rwinzomvu bigera kuri bitandatu, byo kuzafasha abana kwiga neza.
Bamwe mu bari bitabiriye icyo gikorwa bavuga ko kuba baratekereje gufasha abana kubona ahantu ho kwigira heza, bavuga ko babitekerejeho nk’abanyarwanda bashaka kuzamura igihugu bavukamo kugirango kigere ku iterambere rirambye.
Tuyisabe Providence wari ubagagarariye, yagize ati "Kuba twaratekereje kubaka ibi byumba n’uko abana batigaga neza kuko aho bigiraga ari hato, ikindi ni uko amashuri bigiragamo atari yubatswe ku buryo bugezweho, aho abana bari mu ishuri biga, abari mu kindi cyumba babumvaga. Ikindi kandi abana bicaraga ku ntebe ari nka batanu ariko ubu bazajya bicara ari babiri ku ntebe bitume biga neza, na mwarimu abashe kubakurikirana".
Uwimbabazi Sandrine Maziyateke ushinzwe kominote y’abanyarwanda baba hanze, muri Ministeri y’ububanyi n’amahanga, yagize ati "Kuba abanyarwanda baba mu mahanga babasha gutekereza ku gihugu cyababyaye bakumva ko bazanamo ibikorwaremezo ni ibintu byo kwishimira kuko bafasha u Rwanda mu iterambere. Bubaka amashuri, amavuriro ndetse n’ibindi bitandukanya”.
Umuyobozi w’akarere wungirije ushinzwe imibereho myiza y’abaturage, Uwamariya Marie Claire yagize ati "Turashimira abanyarwanda baba mu mahanga ko badahwema kwibuka aho bavuka, bakaza kudutera inkunga bafasha abana bacu kubona ireme ry’uburezi kuko hano hari ikibazo cy’ubucucike mu mashuri. Ikindi n’amashuri bigiragamo arashaje ayandi nta sima irimo byari bibabaje ariko ubu bagiye kwiga neza bisanzuye kandi ndizera ntashidikabya ko noneho bazatsinda neza".
Iki kigo cy’amashuri cya rwinzovu cyigwamo n’abanyeshuri 1833. Abo mu mashuri abanza ni 1236 naho mu yisumbuye bakaba 587. Ibyumba byubatwe bikaba byaratwaye asaga miliyoni 120 zamafranga y’u Rwanda.


text:
Umuramyi Billy Irakoze uzwi nka Billy Jakes yanyuze abitabiriye igitaramo yise ‘Youth in Praise’, mu buhanga mu kuririmba, ijwi ridasanzwe n’amagambo meza agize indirimbo ze. Ni igitaramo yakoze kuri uyu wa gatandatu tariki 30 Werurwe 2019, kuri Kigali Convention Center.
Uyu musore ushimwa n’abahanzi bagenzi be by’umwihariko Aline Gahongayire wavuze ko amwigisha kuririmba no kugorora ijwi, yagiye ku rubyiniro maze aririmba indirimbo nyinshi zirimo ‘God is able’, ‘The days of Elijah’, ‘Umunyamateka’, Halleluya’ n’izindi zakoze cyane ku mitima ya benshi bari buzuye icyumba cya Convention Center.
Mbere ya buri ndirimbo yajyaga kuririmba, Billy wasaga n’uwatunguwe cyane n’ubwitabire bw’abantu benshi baje kumushyigikira, yabanzaga kuvuga ijambo ‘Gob Bless You’ cyangwa ‘Imana ibahe umugisha’.
Mu kiganiro kigufi yahaye umunyamakuru wa Celebzmagazine.com, Billy yavuze ko yatunguwe n’uburyo abantu baje kumushyigikira ari benshi.
Ati: “Mu by’ukuri ndanezerewe kandi ni ibyo gushimira Imana cyane, sinabona uko mbisobanura. Icyantunguye bikomeye ni ukuntu abantu baje ari benshi cyane. Siko byagenze mu bitaramo byabanje.Imana ibampere umugisha mwinshi.”
Billy usengera mu itorero Zeal of the Gospel Church kugeza ubu, yashimiye abayoboke b’iri torero bitabiriye ku bwinshi iki gitaramo, ababwira ko ari umuryango mwiza kandi abakunda.
Uyu musore yanashimiye umushumba we, Prophet Sultan Eric wari muri iki gitaramo nk’umubwiriza w’ijambo ry’Imana, aho yibukije urubyiruko by’umwihariko gufata amahirwe baheshwa n’ubukiranutsi budashingiye ku mirimo baheshwa no kwizera Yesu, bakakira ubuntu busesekaye butuma baba abtsinzi mu buzima kuko Imana iri mu ruhande rwabo. (Abaroma 5 :17)
Uretse Billy washimishije abitabiriye iki gitaramo, Aline Gahongayire yabafashishije iyitwa ‘Ndanyuzwe’, Gaby Kamanzi aramya mu yitwa ‘Arankunda’, Alarm Ministries bahimbaza mu ndirimbo zabo ziganjemo imbyino zidasanzwe, naho abarimo: MD, Joana Kalisa, Gentil Misigaro, Olivier The Legend n’abandi benshi baririmba izabo na zo zahemburaga imitima y’abaje mu gitaramo.
Iki gitaramo cyateguwe ku bufatanye bwa Moriah Entertainment, Star times n’abandi bafatanyabikorwa cyatangiye ahagana saa kumi n’ebyiri n’igice gisozwa hafi saa tanu z’ijoro.
Ni igiratamo cyitabiriwe n’ibyamamare byinshi mu ngeri zinyuranye, cyashojwe ubona ko abantu bakishimye mu buryo bukomeye.Cyanagaragayemo udushya twinshi cyane cyane mu buhanga bw’abaririmbi, abacuranzi, imbyino zidasanzwe by’umwihariko izo mu njyana ya Hip-hop, sound nziza no kuvanga imiziki kwa DJ Spin.


text:
Hano hari ibintu 10 byatuma amasengesho y’umuntu adatanga umusaruro kabone nubwo yaba yasenganye umwete mwinshi cyangwa se yasenze igihe kirekire.
1.Amasengesho azitirwa n’urwango
Mu bintu byiza byose umuntu yatunga, icyatandukanya umukirisito n’abandi bose ni urukundo. Igihe urukundo ruzabura, urwango ruziganza icyo gihe ntabwo isengesho rishobora gutumbagira kurwego rwuko ryakomanga ijuru, nubwo isengesho ryakomanga ijuru nta rukundo ijuru ntiryafunguka(Imana ntiyaryumva).
Nutanga, uzahabwa. Ikigero utangaho nicyo uzakiraho. “mutange namwe muzahabwa. Urugero rwiza rutsindagiye, rucugushije, rusesekaye ni rwo muzagererwa, kuko urugero mugeramo ari rwo muzagererwamo namwe.” (Luka 6:38)
“Uwica amatwi ngo atumva gutaka k’umukene, Na we azataka kandi ntazumvwa.”(Imigani 21:13)
- Amasengesho azitirwa n’ubwirasi
Kwikuza no kwikunda ni ibintu binyuranyije n’urukundo rwa gikirisito, isengesho ry’umuntu ubifite ntirishobora kugera ku Mana. Hari ubwo kenshi dusaba nabi bigatuma tudahabwa.
“murasaba ntimuhabwe kuko musaba nabi mushaka kubyayisha irari ryanyu ribi.” (Yakobo 4:3)
- Amasengesho azitirwa no gushindikanya no kutizera
Ntibishobokako umuntu utizera Imana ashobora kunezeza Imana. Umuntu wese ujya gushaka Imana agomba kwizera ko ibaho kuko Imana igororera abayishaka bose bayizera.
Ariko utizera ntibishoboka ko ayinezeza, kuko uwegera Imana akwiriye kwizera yuko iriho, ikagororera abayishaka. (Abaheburayo 11:6)
“Ariko niba hariho umuntu muri mwe ubuze ubwenge, abusabe Imana iha abantu bose itimana, itishāma kandi azabuhabwa. Ariko rero asabe yizeye ari nta cyo ashidikanya, kuko ushidikanya ameze nk’umuraba wo mu nyanja, ujyanwa n’umuyaga ushushubikanywa. Umeze atyo ye kwibwira ko azagira icyo ahabwa n’Umwami Imana, kuko umuntu w’imitima ibiri anāmūka mu nzira ze zose.” (Yakobo 1:5-8)
“Si mwe mwantoranyije, ahubwo ni jye wabatoranyije kandi mbashyiriraho kugira ngo mugende mwere imbuto, imbuto zanyu zigumeho kugira ngo icyo muzasaba Data cyose mu izina ryanjye akibahe.” (Yohana 15:16)
- Amasengesho azitirwa n’agasuzuguro
Dukeneye kubaha Imana n’abantu bayo kugirango amasengesho dusenga abashe gusubizwa. Hari ubwo Imana ibuza umuntu ikintu bitewe nuko ishaka kuzamuha ibyiza kurushaho ariko iyo atayumviye agakomeza kuyihata, aba ari agasuzuguro bene ayo masengesho ntasubizwa.
“Icyo umunyabyaha atinya ni cyo kizamugeraho, Ariko icyo umukiranutsi yifuza azagihabwa.” (Imigani 10:24)
“Bakundwa, imitima yacu nitaducira urubanza, turatinyuka imbere y’Imana kandi icyo dusaba cyose tugihabwa na yo, kuko twitondera amategeko yayo tugakora ibishimwa imbere yayo.” (1Yohana 3:21-22)
- Amasengesho ashobora kuzitirwa n’amakimbirane y’umuryango
Imibanire y’abashakanye ni amahame yashyizweho n’Imana, mu gitabo cy’Itangiriro mu gice cya mbere. Ni kimwe mu bice 6 byagaragaye mu iremwa ry’isi. Imana yaremye buri kimwe cyose irangije irakitegereza ibona ni cyiza. Hanyuma yitegereza umugabo ibona ko atari byiza ko aba wenyine, imuremera umufasha. Umugabo n’umugore baremwe n’Imana mu buryo bwihariye kugirango basohoze umugambi w’Imana, buzuzanye.
Umubano w’umugore n’umugabo ushushanya uwa Yesu n’itorero, Mu gihe uyu mubano ubangamiwe buri kimwe cyose kirangirika.
“Namwe bagabo ni uko; mubane n’abagore banyu, mwerekane ubwenge mu byo mubagirira kuko bameze nk’inzabya zidahwanije namwe gukomera, kandi mubūbahe nk’abaraganwa namwe ubuntu bw’ubugingo, kugira ngo amasengesho yanyu ye kugira inkomyi.” (1 Petero 3:7)
6. Amasengesho azitirwa no kutagira imbabazi
Ibuye rikomeza imfuruka ritera ibyiringiro abakirisitu ni Yesu wemeye gupfira ibyaha byacu. Yesu niwe watanze ikiguzi, yishyura ibyaha . Niba udashobora kumva bihagije imbabazi wagiriwe kugirango nawe ubashe kubabarira abandi ntabwo ushobora gusenga isengesho risubizwe. Ntaho waba utandukaniye nutizera.
“Kuko nimubabarira abantu ibyaha byabo, na So wo mu ijuru azabababarira namwe, 15ariko nimutababarira abantu, na So na we ntazabababarira ibyaha byanyu.” (Matayo 6:12-15)
“Kandi nimuhagarara musenga hakaba hari umuntu wabagiriye nabi, mumubabarire kugira ngo So wo mu ijuru na we abababarire ibyaha byanyu. Ariko nimutababarira abandi, So wo mu ijuru na we ntazabababarira ibyaha byanyu. ” (Mariko 11:25-26)
- Amasengesho azitirwa n’amakimbirane
Ntibyakundako umuntu yasenga afite uwo yanga atarikiranura na we bikundeko amasengesho ye agera ku Mana. Nibyiza gusenga ubanje kwiyunga n’uwo wahemukiye.
“Nuko nujyana ituro ryawe ku gicaniro, ukahibukira mwene so ko afite icyo mupfa, 24usige ituro ryawe imbere y’igicaniro ubanze ugende wikiranure na mwene so, uhereko ugaruke uture ituro ryawe..” (Matayo 5:23-24)
- Amesengesho azitirwa no gushaka ibitarimo ubushake bw’Imana
Kimwe mu bintu by’ingenzi mu isengesho harimo no gushaka ko ibyo wifuza byabaho mu bushake bw’Imana. Ubwo Yasengaga yasabye ko ibyo ashaka byaba mu bushake bw’Imana. Nidusenga mu buryo buhabanye n’ubu amasengesho yacu azagaragara nko kwirwanaho.
Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka. (1 Yohana 5:14)


text:
Hamwe na Bishop Dr Fidele Masengo ,Menya kandi usobanukirwe n’amahame ajyanye n’umugisha Imana itanga
, October 2018
Itangiriro 12:2 " Nzaguhindura ubwoko bukomeye, nzaguha umugisha, nzogeza izina ryawe, uzabe umugisha".
Nyuma y’inyigisho nabagejejeho ku cyumweru mu mugoroba ivuga ku byo umuntu asabwa kugirango ahabwe umugisha n’Imana, nifuje kubagezaho amahame ukeneye kumenya mu gihe usaba Imana umugisha.
Niga kuri iri jambo nasanze hari amahame menshi ariko nifuje kubagezaho 3.
1) Imana itanga umugisha kuko ariwo igira*. Natangajwe no gusanga kuva kera Imana ihorana imvugo yo kugaba umugisha. Nagize amahirwe yo kubana na Sogokuru ndetse na Nyogokuru nkiri muto. Bimwe mu byo mbibukiraho n’uko iyo umuntu yinjiraga munzu, nyuma yo kumusuhuza, hakurikiragaho gushaka icyo bamuzimanira.
Nasanze ariko n’Imana ibayeho. Kuva umunsi wa mbere irema umuntu wa mbere, ijambo rya mbere yavuganye nawe ryari ukumuha umugisha.
Itangiriro 1:28 - Imana ibaha umugisha, Imana irababwira iti "Mwororoke mugwire, mwuzure isi, mwimenyereze ibiyirimo, mutware amafi yo mu nyanja, n’inyoni n’ibisiga byo mu kirere, n’ibintu byose bifite ubugingo byigenza ku isi."
Si kuri Adamu na Eva gusa. Umunsi iganira na Aburahamu bwa mbere nawe niko yamubwiye. Itangiriro 12:2 - Nzaguhindura ubwoko bukomeye, nzaguha umugisha, nzogeza izina ryawe, uzabe umugisha.
Mpereye kuri izi ngero no kuzindi nzi, nasanze bidashoboka ko umuntu ahura n’Imana ngo areke kugabana umugisha.
Niba nta mugisha ufite wibaze neza niba warahuye n’Imana. Ni ngombwa ariko kumenya ko Umugisha umeze nk’impano...umuntu ayiha uwo azi!
2) Imana itanga umugisha kugirango uwuhawe awugeze ku bandi (awuhererekanye).* Imana ntikunze gutanga umugisha ugarukira ku muntu wawuhawe. Bibiliya iduha Ingero ninshi zitwereka ko abo Imana ihaye umugisha iba ibitezeho kuwugeza ku bandi. Dore zimwe mu ngero: Umugisha uhawe umubyeyi uba ugomba kugera ku mwana (Itangiriro 49:28); umugisha ihaye umuntu aba agomba kuwusangira na bene wabo (Gutegeka Kwa Kabiri 23:20); uwo ihaye umuhungu awugeza no kuri bashiki be (Itangiriro 24:60); ku buzukuru (Itangiriro 48:8); kubo abereye umushumba (Gutegeka Kwa Kabiri 33:1) ndetse no ku mahanga yose (Itangiriro 12:2-3).
3) Imana itanga umugisha nk’uburyo bwo gufasha umuntu gusohoza intego yamuremeye*. Ingero: umugani w’Italanto ugaragaza ko bariya bantu 3 batahawe umugisha ungana ariko buri wese shebuja yamuhaye umutungo ashoboye gukoresha kandi abo yashimye ndetse n’uwo yagaye byavuye ku cyo bakoresheje cg batakoresheje kd barabihawe. Umugisha Imana yahaye Yosefu wo gukomera mu Giputa wajyanaga n’icyo Imana yamushakagaho! Umugisha Imana yahaye Esther wo kuba umwamikazi wavuye ku mugambi Imana yari imufiteho.
Hari abasaba Imana amafaranga nyamara Imana yareba igasanga ntacyo bazayakoresha kijyanye n’intego yabaremeye!
Tekereza neza impamvu usaba Imana kuguha umugisha. Ibaze icyo wagiye ukoresha uwo imaze kuguha!
Devotion shared by Dr. Fidèle Masengo,
Foursquare Church Kimironko


text:
Turacyari ku igwingira ry’imyumvire n’imitekerereze. Ibisobanuro Chairman wa FPR-Inkotanyi yampaye ku nkomoko y’ikinyoma cy’uko azongera kubana n’Abatutsi ari uko yongeye kumera umusatsi yambuwe n’Inyenzi zamukuruje imodoka, naje kumva ukuri kwabyo aho Jenoside ikorewe nkatangira no kwibaza kw’igwingira ry’imyumvire n’imitekerereze.
Ikinyoma cya Juvenal Habyarimana cyari cyarahimbwe kijya ahagaragara mu ijambo ry’umuparmehutu Anastase Makuza.
Mu kiganiro Makuza yatanze i Paris ku wa 3 Werurwe 1964 mu ruzinduko yakoreye mu bihugu by’amahanga ahakana Jenoside yakozwe muri icyo gihe igasiga yishe n’abanyapolitiki bose batari Parmehutu babaga mu Rwanda.
Iryo jambo mu gifaransa yaryise “Appel Pathetique: Aggression-suicide de terroristes Tutsi”. Mu kinyarwanda yabyise “Impinyuza ibeshyuza Impunzi: Gatutsi-nyenzi yateye yiyahura”.
Asobanura igitero cy’inyenzi nuko zatsinzwe, Makuza yakoresheje amagambo yaje kuvamo akato ka Col. Kanyarengwe binabyara imfashanyigisho yayoboye ubugome bwakorewe Abatutsi bicwaga muri Jenoside mu 1994. Icyo gihe Makuza yari Perezida w’Inteko Ishinga Amategeko y’u Rwanda.
Makuza ati “Ingabo zacu zatabaranye ingoga, ziharwana urw’umuziringano, zimaze gukubita incuro umunsi umwe uzira uwa kabiri, zisigara zirarura intumbi zishwe urupfu rubi n’izo nyanga-Rwanda.”
“Hari abo inyenzi zaciye amaboko cyangwa amaguru, hari abo zari zakuyemo amaso, hari abo zari zamennye umutwe zibakubita inyundo, hari abagabo zari zasahuye n’abagore zari zamennye inda.”
Mu gukomeza kwenyegeza ubugome n’urwango akoresheje ikinyoma, Makuza, yakoresheje imvugo yerekana ko ibyo avuga ari impamo : “Abacitse ku icumu nibo babivuze imvaho, ureke ba bandi baboherereza ibihuha, mukabyamamaza mutazi ko ari ibinyoma. N’ubundi ga ijoro ribara uwariraye”! Abacitse ku icumu nyaryo, kuri we ni abanyabinyoma.
Makuza agakomeza agira ati: “Bavugaga ukuntu inyenzi zagize ababyeyi bemeye Repubulika zibaca amabere, zikayagaburira abana babo n’abagabo babo. Bavugaga ukuntu abasirikare bacu bafashwe n’abo bagome bishwe urw’agashinyaguro n’uburyo abakobwa b’Abatutsikazi babakoreye ibiteye isoni. ”
“Nta n’uwatinyuka kubirondora atariye isoni nkabo. Ubwo kandi abasirikare bari baziritswe ku mipira y’amajipi y’abo bagiranabi, uko umushoferi ayirukankana akagenda abakurura inzira yose. Bapfuye bahindutse nk’amashara.”
Urwango ku bakobwa n’abagore b’Abatutsi, Anastase Makuza yari arufiteho umwihariko kimwe n’abacengeza matwara (ideologues) ya Jenoside bose.
“Nyamara bamwe muri abo basirikare bamaze kubohorwa n’inkubito ya bagenzi babo batabaranye ingoga, izo “ngirwa-mfura” z’abakobwa, zivanga ubugome n’ubutwenge, zikurikiza icyo zikurikiranye mu mitego ya kinyenzi ziza gushuka abo zahemukiye ngo biyunge bundi bushya, ndetse zikandira no ku ntumwa z’ubushinja-cyaha zari zigiye gusuzuma ibyabaye. Ntawakwirirwa asobanura ibyo izo nshinzi zageragezaga kubashukisha; nyir’ukwumva yamenye amarenga y’ayo magambo…”
Kaminuza y’Ubugome
Aya magambo abaye ari mu mashusho kuri televiziyo yiyubaha, yagenda ashyirwaho igihu cy’urwijiji kuko ateye ubwoba. Igikomeye ni ukumva avugwa n’umuntu wari ku rwego Makuza yari arimo icyo gihe, ayabwira abanyamahanga, ariko akanayagenera abanyarwanda mu rwego rwo kubagwingiza.
Umuntu wese wakurikiranye ubugome bwakozwe mu gihe cya Jenoside yakorewe Abatutsi, asanga bumwe mu bugome bwakoreshejwe, propaganda ya Makuza ryari rimwe mu masoko akomeye abateguye umugambi wa Jenoside yakorewe Abatutsi mu 1994 bavomyemo ibitekerezo.
Ubuhanga mu bugome, bwo gutwerera nyiramukubitwa ubugome yakorewe cyangwa azakorerwa (mirror accusations), ntibyatangiriye mu binyamakuru Kangura, Zirikana, Kamarampaka, Radio Rwanda cyangwa RTLM.
Ni ibyatangiranye na PARMEHUTU. Ijambo Inyanga-Rwanda ntiryahimbwe na Perezida Juvenal Habyarimana, si n’abanyamakuru nka Jean Baptiste Bamwanga cyangwa Florent Kampayana.
Ni ijambo rifite umuzi muremure. Ni ingengabitekerezo yabyaye ikarera MRND na CDR, ikabyara Hutu-Pawa yose, RDR, FDLR na FDU Inkingi nk’Abuzukuru
Kwibasira Abatutsikazi nk’ingengabitekerezo yagwingije abanyarwanda, ni uko nacyo ari ikintu cya kera gikomoka mu mbuto zabibwe n’abarimo Anastase Makuza na Joseph Habyarimana Gitera.
Mu mategeko 10 yiswe ay’Abahutu, ari aya Gitera cyangwa Kangura harimo ay’umwihariko ku Batutsikazi.
Mu mategeko ya Gitera yo ku wa 27 Nzeri 1959, harimo abiri : Irya gatandatu rivuga ngo “Ntuzasambane n’abatutsikazi, kubarongora ntibibujijwe, kubajajabamo nibyo mwaku. Cyangwa kutwiyomekaho nk’uburondwe”. Hakaba n’irya cyenda rivuga ngo “Kurarikira abagore babo cyangwa abakobwa babo ni inabi. Nta kimero barusha abacu, ahubwo babarusha ingeso nyinshi zitari nziza”.
Mu mategeko ya Kangura yo mu Ukuboza 1990, ane muri yo yibasira Umututsikazi. Amategeko atatu ya mbere ya Kangura nicyo yahereyeho: Irya mbere “Buri Muhutu agomba kumenya ko Umututsikazi aho ava akagera, arwana ku nyungu z’ubwoko bwe bw’Abatutsi. Niyo mpamvu rero Umuhutu wese ukora ibi bikurikira agomba gufatwa nk’umugambanyi: Kurongora Umututsikazi; Kugira ihabara ry’Umututsikazi; Kugira umunyamabanga cyangwa gutonesha Umututsikazi”.
Irya kabiri : “Buri Muhutu agomba kumenya ko abakobwa bacu b’Abahutukazi ari bo kandi babereye kuba ba mutima w’urugo. Mubona se atari beza! Ntibatavamo se abanyamabanga beza b’indahemuka”!
Irya gatatu: “Bahutukazi, nimube maso kandi mwumvishe abagabo banyu, basaza banyu n’abahungu banyu ko bagomba kugaruka mu murongo”.
Irya karindwi: “Ingabo z’igihugu zigomba kuba Abahutu gusa. Intambara yo mu Ukwakira 1990, yatubereye isomo. Nta musirikare ugomba kurongora Umututsikazi”.
Repubulika
Ntushobora kugwingiza abandi nawe utaragwingiye. Ntabwo wakwita abantu “ingirwa-mfura”, ukabita “inshinzi”, ukababonamo abagome bashukisha abantu “ubutwenge” n’ibindi kandi umugore ufite nawe ari muri abo. Iyo ubikoze, uba ufite ikibazo gikomeye mu myumvire n’imitekerereze.
Imbuto bateye yarameze. Nk’iyo Makuza avuze “abemeye Repubulika” aba avuga Abahutu. Si abanyarwanda bose. Ni nacyo wumva mu mbwirwaruhame ya Ingabire Victoire Umuhoza yo kwizihiza umunsi wiswe uwa “Repubulika’.
Ku munsi wiswe Kamarampaka, 25 Nzeri 2008, nk’umuyobozi wa FDU-Inkingi na RDR Ingabire yagejeje ubutumwa ku bayoboke be.
Ingabire ati: “Kimwe mu byo dupfa n’ubutegetsi bwa FPR-Inkotanyi ni uko bwemera Repubulika ariko bukirengagiza inshingano ya Repubulika yo kureka abaturarwanda akaba aribo bihitiramo abayobozi. Ntabwo bikiri ibanga ubutegetsi bwa FPR-Inkotanyi bwimitse ingoma y’igitugu mu Rwanda. Niyo mpamvu twiyemeje kurwanya ubutegetsi bwabo bushingiye kuri Repubulika ariko bukica inshingano zayo. Nkaba nongeye gusaba buri Munyarwanda wese wemera Repubulika kudushyigikira tukarwanya twivuye inyuma, abatambamira ishingano ya Repubulika.”
Utazi amarenga y’imitekerereze yagwingiye uhereye mu gihe cya Gregoire Kayibanda, Gitera na Makuza ntiwakumva amarenga arimo utaragwingiriye mu “kwemera Repubulika”. Kuri Ingabire hari igitugu mu Rwanda kubera ko abafite imyemerere nk’iye yo “kwemera Repubulika”, nabo bafite ijambo mu butegetsi bw’u Rwanda.
Kuba abatari nka Ingabire Victoire, Joseph Gitera, Gregoire Kayibanda, Hassan Ngeze, Anastase Makuza, Jean Bosco Barayagwiza, Charles Ndereyehe… bari mu butegetsi bw’u Rwanda “batambamira inshingano za Repubulika”.
Ntabwo waba utaragwingiye ngo ukore ibyo Ingabire Victoire akora azinduka ajya gushakisha abayoboke mu “Bahutu” nkuko yafatiwe mu cyuho mu minsi yashize.
Kuri we aba agiye gushaka abo atekereza ko “bemeye Repubulika” nka we. Iyo adasanga harimo urubyiruko rutagwingiye mu mitekerereze n’imyumvire mizima ya politiki, yari kubona abayoboke mu bo atekereza ko “bemeye Repubulika” kimwe na we.
Imyaka tugiye kumara ari 25 u Rwanda rwibohoye, iyo myumvire n’imitekerereze biracyahari ariko biragabanuka. Kubirwanya ni inshingano ya buri wese urwanya iryo gwingira ryihariye.
Anastase Makuza yabaye Perezida w’Inteko Ishinga Amategeko y’u Rwanda
Biracyaza…